BILA ANGAU SUDAH MERASUK CINTA….

Apabila seseorang sekadar jatuh cinta, ia mungkin masih rasional dan boleh lagi diajak berkira. Keburukan atau tingkah laku yang salah orang yang diicintainya itu, tetap akan dianggap salah dan tidak betul.
Sekadar cinta, tidak menutup keburukan, kejahatan atau kepalsuan.
Tetapi, apabila angau telah melanda rasa cinta, apa pun tidak berguna lagi. Apa jua keburukan, malah kejahatan orang yang dicintainya itu, bukan saja langsung tidak dipedulikan, malah yang mengkhabarkan keburukan itu biasanya akan dimusuhi dan dibenci.
Orang yang angau bercinta, jarang ada ubatnya. Ia akan menjadi menjadi khayal dan asyik mahsyuk dengan pasangannya itu sepanjang masa. Walaupun ketika berkawan dengan orang lain, yang itu-itu juga disanjung dan dipujanya.
Pasangan yang diangauinya itu tetap dianggap baik dan suci, meskipun di seluruh dunia diperkatakan dan diketahui kejahatannya. Malah, jika masuk penjara pun, perasaannya tidak berubah dan sedia ditunggu juga.
Ubat bagi pasangan yang angau bercinta ialah dikahwinkan saja. Selagi tidak berkahwin, mereka akan terus dengan angau yang menggila.
Selain mungkin kerana ubat guna-guna, orang biasanya jadi angau kerana rupa atau harta. Jika kaya berjuta pun mudah digilai, apatah lagi jika yang ada wang berbilion-bilion banyaknya.
Lantaran itu, orang kaya selalui digilai dan ramai yang angau kerananya. Jika dapat sekali dua keluar bersama dengan bilionaire, apatah lagi jika pemurah dan mudah menghulur sejuta dua, rasa angau biasanya akan terus menggila.
Hubungan Pas dengan UMNO barangkali tidak banyak bezanya dengan orang yang sedang angau bercinta. Pas bukan lagi sekadar ada rasa cinta kepada UMNO, bahkan kebelakangan ini terlihat sudah jadi angau keadaannya.
Meskipun macam-macam sudah didedahkan mengenai Najib Razak dan UMNO, parti itu tetap dianggapnya yang terbaik untuk berkawan dan bekerjasama.
Pas tiba-tiba lupa kepada sejarah dan masa lalu UMNO yang bukan lagi rahsia sebenarnya. Parti itu kini sudah jadi angau kepada UMNO sejak parti itu diketuai oleh Najib.
Dengan itu, sebenarnya tidak guna lagi bagi parti-parti lain menaruh harapan cinta kepada mereka. Biarkan saja Pas dan UMNO terus bercanda sesama mereka dan  mudah-mudahan berkahwin akhirnya.
Orang yang sedang angau memang tidak ada ubatnya dan selagi tidak dikahwinkan, meracau-racaulah mereka. (SH 07/02/2017).

0

0

votes
Article Rating
Kongsikan artikel ini


DIDOAKAN NAJIB JUGA MAMPU SETENANG TUN MAHATHIR SETUJU DENGAN
SURUHANJAYA DIRAJA…

Sehingga ini sudah dua isu dibangkitkan iaitu BMF dan kerugian urusniaga forex oleh media pro Najib Razak yang kemudian dibantu oleh laskar maya 6.6 peratus dan kumpulan pengampu  Perdana Menteri yang bertujuan untuk meletakkan kesilapan silam di bahu Tun Mahathir Mohamad.
Apa yang nyata, tindakan itu hanya menunjukkan kumpulan pro Najib tiada isu semasa untuk menyerang Tun Mahathir sehingga terpaksa menghidupkan semula isu lama yang telah berlaku lebih 30 tahun yang lalu.
Jika mereka merasakan dengan membangkitkan kedua-dua isu tersebut boleh melemahkan perjuangan Tun Mahathir atau kesalahan boleh diletakkan di bahunya, mereka sebenarnya telah melakukan kesilapan yang besar.
Kalau dalam bahasa orang Kedah….bodoh piang, kata mereka.
Dalam kedua-dua isu itu, yang pertama harus disedari ialah Tun Mahathir bukan saja berjaya menanganinya sehingga meyakinkan rakyat, malah menjadikan beliau terus menang dengan cemerlang dan majoriti dua pertiga dalam mana-mana pilihanraya umum yang diterajuinya.
Oleh itu, di mana logiknya isu BMF dan forex itu mampu memberi kesan kepada perjuangan Tun Mahathir dalam usahanya mahu menjatuhkan Najib?
Malah, oleh kerana dalam kedua-dua isu tersebut, disebabkan Najib menjadi menjadi sebahagian pimpinan tertinggi UMNO dan kerajaan ketika itu, ia boleh menjadi pisau yang menikam dan melukan dirinya kembali.
Najib tidak mungkin dapat dilepaskan, terutamanya jika minit mesyuarat MT dan kabinet dapat membuktikan beliau bersetuju dengan segala keputusan yang dibuat.
Yang kedua, dengan keyakinan yang tinggi bahawa beliau tidak bersalah dan tiada apa-apa yang dilindunginya, Tun Mahathir mampu menjadi tenang dan tidak melatah dengan segala desakan agar ditubuhkan Suruhanjaya Diraja berkaitan dengan BMF dan forex itu.
Cumanya, jika Tun Mahathir cuba dikaitkan dengan kesalahan silam lebih 30 tahun lalu yang ingin dicari salah atau benarnya, Najib pula sedang dibebani dengan salah laku semasa yang juga ditunggu-tunggu kebenarannya.
Mereka dialu-alukan untuk berbuat demikian (menubuhkan Suruhanjaya Diraja), tetapi perkara yang sama juga perlu dilakukan terhadap wang RM2,600 juta dah juga apa yang berlaku berkaitan 1MDB, kata Tun Mahathir.
Lihat…betapa tenangnya Tun Mahathir menjawabnya.
Lebih dari itu, sementara kesalahan Tun Mahathir berlaku lebih 30 tahun lalu, tetapi kesalahan Najib ingin diketahui oleh lebih 30 juta rakyat negara ini.
Maka, untuk berlaku adil dan terlanjur mahu ditubuhkan Suruhanjaya Diraja itu, eloklah ia ditubuhkan serentak untuk semua isu-isu yang menjadi keinginan rakyat untuk mengetahuinya.
Sudah tentu dilihat tidak adil jika Suruhanjaya Diraja hanya ditubuhkan berkaitan BMF dan forex saja, tetapi tidak mengenai 1MDB dan wang RM2,600 juta yang melibatkan Najib sendiri.
Kepada kumpulan pengampu, media kerajaan dan laskar maya 6.6 peratus, tugas anda kini ialah harus beralih kepada mendesak secara konsisten, berterusan dan lebih keras kepada Najib agar bersetuju dengan penubuhan sekurang-kurangnya empat suruhanjaya iaitu berkaitan BMF, forex, 1MDB dan wang RM2,600 juta.
Setelah Tun Mahathir bersetuju dan tiada masalah dengannya, halangan kini hanya tinggal pada Najib saja lagi.
Akhirnya, didoakan mudah-mudahan Najib juga mampu menjadi setenang Tun Mahathir dalam menyatakan persetujuannya nanti. Jika tidak, malulah nak berlawan dengan seorang yang sudah berusia 91 tahun!! (SH 07/02/2017).

0

0

votes
Article Rating
Kongsikan artikel ini


MELAYU TIDAK PERLU TAKUT LAGI DENGAN DAP

Semalam, bekas Menteri di Jabatan Perdana Menteri, Zaid Ibrahim mengesahkan penyertaannya ke dalam DAP dalam satu sidang media di kediamannya di Tropicana, Petaling Jaya.
Pada awalnya,  sidang media untuk mengumumkan kemasukannya ke dalam DAP itu sepatutnya diadakan di Kelab Diraja Selangor, Bukit Kiara, tetapi terpaksa diubah tempat kerana tempahan dibatalkan oleh pengurusan kelab tersebut di saat-saat akhir.
Apa yang menariknya, penyertaan Zaid menyertai DAP disaksikan oleh Tun Mahathir Mohamad, bekas Perdana Menteri yang dikenali sebagai “ultra Melayu” yang juga merupakan Pengerusi parti Bersatu.
Ini adalah suatu sejarah di mana seseorang menyertai DAP, tetapi Tun Mahathir menjadi saksinya. Sekaligus juga merupakan suatu penghormatan buat Zaid.
Meskipun tempat sidang media berubah tempat, namun Tun Mahathir tidak mengubah kesediaannya untuk menjadi saksi penyertaan Zaid ke dalam DAP itu.
Kehadiran Tun Mahathir bersama Lim Kit Siang untuk menjadi saksi kemasukan Zaid itu sudah agak lama dirancang dan ketidaksangsian beliau untuk menghadirinya tentunya mampu memberi mesej yang mendalam kepada rakyat.
Mesejnya tidak lain ialah agar pengundi Melayu tidak perlu takut atau ragu-ragu lagi untuk memberi sokongan kepada parti itu dalam pilihanraya akan datang ini.
Dengan bertambahnya pemimpin Melayu berada dalam DAP, parti itu secara langsung dan tidak langsung telah menunjukkan ia semakin terbuka dengan konsep berbilang bangsa, meskipun diterajui oleh pemimpin berbangsa Cina.
Di sebalik dikatakan sebagai parti Cina dan digambarkan selalu bersikap chauvinis, tetapi seperti yang disebut oleh Tun Mahathir, DAP sebenarnya adalah parti berbilang kaum. Ia terbuka kepada semua kaum untuk menyertai dan berjuang di dalamnya.
Sejak sekian lama, beberapa pemimpin Melayu sudah menyertai DAP dan kemasukan Zaid sambil disaksikan oleh Tun Mahathir, parti itu dipercayai mampu meneroka ruang yang lebih luas dalam segmen-segmen masyarakat Melayu yang berbagai di negara ini.
Ini kerana Zaid bukan saja seorang peguam yang terkenal, bahkan juga pemimpin Melayu yang bukan asing kepada rakyat negara ini dengan pelbagai sumbangannya selama ini.
Beliau tentunya mampu memainkan peranan untuk menyelak tirai yang selama ini agak tertutup mengenai perjuangan sebenar DAP. Meskipun tidak mudah, tetapi ia adalah cabaran baru bagi Zaid yang dipercayai akan turut diberi ruang oleh DAP untuk bertanding dalam PRU 14 akan datang.
Jika Zaid mampu melakukannya bersama pemimpin-pemimpin Melayu sedia ada dalam DAP, parti itu mampu menjadi wadah baru bagi orang-orang Melayu, khususnya di bandar dan di kawasan-kawasan perumahan baru di seluruh negara.
Harus diakui bahawa DAP paling konsisten menjunjung Perlembagaan dan tegar menentang rasuah, salah guna kuasa dan penyelewengan dalam sistem pentadbiran negara. Dalam isu berkaitan 1MDB dan wang RM2,600 juta melibatkan Najib Razak, DAP paling lantang dalam perjuangannya.
Dengan semakin ramai Melayu berada dalam DAP, seluruh rakyat, khususnya pengundi Melayu tidak harus bimbang lagi atau terus membiarkan diri termakan dakyah jahat UMNO berkenaan parti tersebut.
Bersama PKR, Bersatu dan Amanah yang sedia Melayu atau majoriti Melayu di dalamnya, terbaru dengan semakin ramai pemimpin Melayu terkenal seperti Zaid turut memilih DAP, Pakatan Harapan kini menawarkan ruang yang lebih menyeluruh, bukan saja untuk rakyat pelbagai kaum, tetapi juga bagi orang-orang Melayu.
Bermakna, kehadiran Tun Mahathir menjadi saksi kemasukan Zaid ke dalam DAP merupakan satu lagi sumbangan bekas Perdana Menteri itu untuk menyelamat dan menyediakan sesuatu yang jauh lebih baik untuk masa depan Malaysia selepas UMNO dan BN ditumbangkan nanti. (SH 08/02/2017).

0

0

votes
Article Rating
Kongsikan artikel ini


NOH OMAR, TERIMA SAJA HASRAT JAMAL MAHU BERSARA!!

Selepas bebas daripada tahanan reman selama lima hari atas pertuduhaan samun berkumpulan, Ketua UMNO Bahagian Sungai Besar, Jamal Md Yunus dilaporkan akan menghantar surat perletakan jawatannya, hari ini.
Selain akan meletakkan jawatan sebagai Ketua UMNO Bahagian Sungai Besar, Jamal juga mahu berundur sebagai Pengerusi BN Sungai Besar dan Ketua Gerakan Baju Merah yang menjadikan dirinya popular dan kontroversi selama ini.
Tidak diketahui apa yang menyebabkan Jamal mahu meletakkan jawatan, mungkin kerana kecewa beirkutan banyak tindakannya tidak mendapat sokongan pemimpin-pemimpin UMNO dan mungkin juga merasakan penahanan remannya akan disusuli dengan pendakwaan di mahkamah selepas ini.
Kata Jamal lagi, beliau akan menghantar surat perletakan jawatan itu kepada Pengerusi Badan Perhubungan UMNO Selangor, Noh Omar.
“Saya menyerahkan keputusan akhir kepada Noh Omar untuk memutuskannya.  Apa pun keputusan beliau, saya akan terima,” ujar Jamal lagi.
Ehh, ehh…kenapa main serah-serah  kepada Noh Omar pula membuat keputusan akhir dan berkata pula akan akur dengan sebarang keputusan itu?
Ini serius nak letak jawatan atau acah-acah saja?
Nak letak jawatan…letak sajalah, kenapa perlu kepada kata akhir daripada orang lain pula?
Ini macam wayang je bro?
Harus diakui, perilaku dan tindakan Jamal melalui Gerakan Baju Merah selama ini bukan saja memalukan UMNO dan BN, bahkan mengaibkan  orang Melayu dan juga negara.
Dalam sejarah politik, waima di era kuno sekali pun, tidak pernah ada orang yang menggelarkan dirinya pemimpin sehingga sanggup bertuala dan membawa katil ke pejabat kerajaan hanya untuk melakukan protes dan mencari glamor.
Untuk itu, Noh Omar tanpa banyak soal mesti terima saja perletakan jawatan Jamal. Menolak perletakan jawatan Jamal hanya mengesahkan beliau sekadar acah-acah mahu berundur kerana tahu akhirnya Noh Omar yang merupakan kawan rapatnya, akan menyelamatkan kedudukan dirinya.
Lagi pula, tindakan Jamal tidak membawa sebarang markah dalam usaha UMNO dan BN menawan kembali Selangor.
Kalau Noh Omar menolak juga perletakan jawatan itu, orang akan melihat ini merupakan satu lagi drama yang cuba dipentaskan oleh Jamal untuk terus mempopularkan dirinya yang semakin suam-suam kuku dan tidak laku. (SH 08/02/2017).

0

0

votes
Article Rating
Kongsikan artikel ini


SAMAN, SAMAN, SAMAN…JANGAN TAK SAMAN!!

Pas dilaporkan mahu menyaman Husam Musa berhubung dakwaannya bahawa parti itu menerima dana RM90 juta daripada UMNO melalui transaksi akaun di Affin Bank Bhd.
Timbalan Presiden Pas, Tuan Ibrahim Tuan Man menyifatkan dakwaan Husam itu sebagai fitnah jahat yang merupakan sambungan rantaian apa yang pernah didakwa oleh Sarawak Report sebelum ini.
“Pas akan mengambil tindakan undang-undang terhadap Husam sebagaimana kita ambil tindakan kepada Sarawak Report,” kata Tuan Ibrahim lagi.
Dulu ketika Sarawak Report mula-mula menyiarkan dakwaan berkaitan dana RM90 yang diterima Pas itu, Tuan Ibrahim juga yang paling awal membuka mulut dengan menyifatkannya sebagai fitnah, tidak benar dan berniat jahat.
Kali ini, apabila Husam membuat dakwaan dalam ceramahnya di Kelantan beberapa hari lalu berkaitan penyaluran wang itu dilakukan melalui Affin Bank, sekali lagi Tuan Ibrahim juga yang mula-mula bersuara mengenainya.
Kenapa Tuan Ibrahim saja yang paling awal bersuara sedangkan Husam sudah membuat dakwaan itu sejak beberapa hari lalu dalam ceramah yang diadakannya di Kelantan, bahkan videonya juga mudah ditonton melalui internet?
Di mana Hadi Awang sendiri, Mohd Amar Nik Abdullah, Nasaruddin Tantawi atau Nik Abdul Nik Aziz dalam menafikan dakwaan yang dibuat Husam itu?
Dalam video tersebut, Husam bukan saja mendakwa duit RM90 juta itu disalurkan melalui Affin Bank, malah berjanji untuk mendedahkan lagi maklumat mengenainya menjelang pilihanraya umum akan datang.
“Jadi masa pilihanraya esok-esok  kita buat  tubiklah (keluarkan maklumat mengenai wang melalui Affin Bank itu) kalau dia (Pas) dengan UMNO.
“Kalau dia tidak dengan UMNO, UMNO yang buat tubik (keluarkan maklumat itu),” kata Husam lagi.
Jika benar apa yang disebut Husam itu, bermakna bukan saja Penasihat Amanah Kelantan itu yang ada maklumat mengenai wang yang didakwa disalurkan kepada Pas melalui Affin Bank, malah ia juga berada dalam genggaman UMNO.
Ini sudah bahaya beb…
Tiada lain, hanya satu cara saja untuk Pas membersihkan namanya sekarang ini iaitu segera menyaman Husam. Biar di mahkamah nanti Husam mendedahkan segala bukti-bukti berdasarkan apa yang pernah disebutnya itu.
Jika dapat menunjukkan bukti, maka di pihak yang benarlah Husam, manakala jika sebaliknya, bersihlah pula nama Pas.
Tetapi, ia mesti dimulakan dengan Pas terlebih dahulu menyaman Husam. Kalau tidak berani atau berlengah-lengah mengambil tindakan saman terhadap Husam, keyakinan ramai ialah mungkin benar Pas ada menerima wang daripada Najib atau UMNO sebagaimana yang didakwa itu.
Seperti kes saman Pas terhadap Sarawak Report, setelah sekian lama iaitu sejak Ogos 2016 portal tersebut menyiarkan berita berkaitan dana RM90 juta itu,  notis tuntutan meminta maaf dan menarik balik artikel sebaliknya hanya dihantar kepada editornya, Claire Brown pada 13 Disember yang lalu.
Meskipun diberi tempoh seminggu untuk memberi respon dan Sarawak Report tidak mengendahkan notis tuntutan itu yang bermakna ia sedia berjumpa di mahkamah, malangnya sehingga menjelang pertengahan Februari 2017 sekarang ini,  masih juga tiada khabar berita mengenai saman tersebut.
Maka, di mana-mana orang mula bertanya, Pas mahu saman atau tidak sebenarnya?
Kenapa mengambil masa begitu lama dan bertangguh lagi sedangkan alasan sambutan Krismas di London yang dikatakan berlarutan sehingga pertengahan Januari yang menyebabkan urusan saman tertunda sebelum ini sudah pun lama berlalu?
Janganlah pula dalam mahu menyaman Husam ini, Pas mengambil masa yang begitu lama juga sepertimana yang dilakukannya kepada Sarawak Report itu.
Pas kali hanya ada satu pilihan terhadap Husam jika benar ia tidak pernah menerima wang RM90 juta itu. Saman, saman, saman dan jangan tak saman!!
Jika tidak, sepertimana yang disebut Husam, kalau bukan beliau, UMNO yang akan mendedahkannya menjelang pilihanraya nanti. (SH 09/02/2017).

0

0

votes
Article Rating
Kongsikan artikel ini


TEMPAT DAH DAPAT, TAPI BAGAIMANA DENGAN UMNO – HADIR ATAU TIDAK?

Hanya beberapa hari saja lagi, himpunan besar-besaran anjuran Pas berhubung Akta 355 akan diadakan. Perhimpunan pada 18 Februari itu sudah diberi kelulusan oleh DBKL untuk diadakan di Padang Merbok, Kuala Lumpur.
Bermakna, Pas sudah memperolehi tempat yang dirasakan sesuai untuk berhimpun, meskipun rancangan asal mahu mengadakannya di Dataran Merdeka tidak membuahkan kejayaan.
Cuma, dalam tempoh 10 hari lagi sebelum perhimpunan itu diadakan, bagaimana dengan pendirian UMNO mengenai acara tersebut?
Adakah UMNO akan turut hadir berhimpun bersama-sama dengan Pas atau membiarkan saja Pas berkumpul bersendirian sesama mereka?
Dalam mesyuarat MT UMNO 27 Januari lalu, Najib Razak ada mengeluarkan kenyataan bahawa pihaknya sedang memperhalusi dari segi undang-undang berkaitan Akta 355 itu sebelum memutuskan sama ada akan hadir atau sebaliknya.
Sudahkah kajian itu diperolehi hasilnya dan bila pula kata putusnya akan diumumkan?
Adakah ia akan diumumkan sebelum 18 Februari atau selepasnya?
Janganlah sampai Pas berasa kecewa kerana mereka sudah dua kali hadir dalam program bersama UMNO dan Najib iaitu Solidariti Rohingya di Stadium Titiwangsa dan pelancaran flotila ke Rohingya di Pelabuhan Kelang, baru-baru ini.
Nampak sungguh tidak berbudi bahasa jika  UMNO tak boleh membalas kebaikan Pas itu dengan hadir sekali di Padang Merbok 18 Februari nanti. (SH 09/02/2017).

0

0

votes
Article Rating
Kongsikan artikel ini


MALU BESAR JIKA PAS TAK BERANI SAMAN HUSAM

Wahhh….belum pun menerima surat notis atau tuntutan saman daripada Pas, tetapi Husam Musa dengan pantas telah tampil menyatakan pendirian tidak akan berganjak daripada dakwaan yang dibuatnya terhadap parti Islam itu berhubung wang RM90 juta yang didakwanya disalurkan melalui Affin Bank.
Kata Adun Salor dan Penasihat Amanah Kelantan itu, beliau akan mempertahankan apa yang diucapkannya semasa berceramah di Selising, Pasir Puteh pada 6 Februari lalu.
Tindakan mahkamah mungkin satu cara untuk membuktikan kebenaran  isu yang berbangkit, kata Husam dalam kenyataan melalui Facebooknya.
Tidak seperti Tunku Aziz Tunku Ibrahim yang berdalih-dalih dengan kenyataannya sendiri apabila diancam saman oleh Mukhriz Mahathir sebelum ini, Husam sebaliknya lebih menampakkan keberanian dan sikap tanggungjawabnya sebagai pemimpin.
Apakah segala bukti-bukti sudah ada dalam tangan Husam?
Apa pun, malu besarlah Pas jika tidak berani atau masih bertangguh-tangguh untuk mengambil tindakan saman terhadap Husam yang seolah-olah memang menunggu saman terhadapnya bagi membuktikan kebenaran yang tentunya ditunggu-tunggu oleh semua. (SH 10/02/2017).

0

0

votes
Article Rating
Kongsikan artikel ini


MENTERI LETAK JAWATAN, ANIFAH AMAN DAHULUI KEMUNGKINAN?

Beberapa nama menteri segera muncul sebagai teka-teki apabila Menteri Bear Selangor, Azmin Ali lewat petang semalam menulis di Twitternya mengatakan terdapat seorang menteri kanan akan meletakkan jawatan kerana enggan bersubahat berkaitan 1MDB.
Antara nama  yang awal disebut-sebut ialah Anifah Aman, Ismail Sabri Yaakob, Khairy Jamaluddin, Shabery Cheek serta beberapa menteri yang lain. Malah, ada yang turut menyebut nama Zahid Hamidi sebagai menteri yang dimaksudkan.
Tetapi nama yang paling panas menjadi sebutan akan meletakkan jawatan itu ialah Anifah Aman, Menteri Luar Negeri.
Anifah dikatakan ada memberitahu seorang kenalannya bahawa ke mana-mana negara beliau pergi atau berjumpa pemimpin-pemimpin dunia, perkara yang sering ditanya dan membuatkannya tidak dapat memberi jawapan tepat ialah berkaitan 1MDB.
Pertanyaan seluruh dunia yang berterusan itu diberitakan membuatkannya mula berasa malu untuk terus memegang jawatan sebagai menteri.
Lantaran itu, beliau adalah menteri yang paling mungkin menepati sebagaimana maksud tweet Azmin itu.
Nama-nama lain seperti Ismail Sabri, KJ dan Shabery Cheek pula, meskipun turut menjadi sebutan, namun dilihat mustahil meletakkan jawatan kerana tidak bersetuju dengan 1MDB,  kecuali atas sebab-sebab lain seperti Ismail Sabri yang dikatakan mungkin berbuat demikian kerana isu yang dihadapinya berkaitan Annuar Musa yang berjawatan Ketua Penerangan UMNO.
Meskipun Najib menafikan dakwaan Azmin itu sambil menyifatkan sebagai pembohongan yang hanya bertujuan menimbulkan kekecohan kecuali nama menteri terbabit didedahkan, Azmin  kemudian pantas menjawab bahawa sebagai Perdana Menteri, memanglah Najib akan menafikannya.
“Tunggu dan lihat, maklumat itu datang daripada orang yang berkenaan.
“Kita akan umumkan,” kata Azmin lewat malam tadi.
Ia dengan sendirinya bermakna menteri terbabit ada bercakap sendiri dengan Azmin mengenai hasrat perletakan jawatannya itu.
Yang menariknya, Najib sendiri turut meneka-neka, tercari-cari atau mungkin mula menghubungi menteri-menterinya sepanjang malam tadi untuk mengetahui siapakah di antara mereka yang dikatakan mahu meletakkan jawatan itu.
Soalnya, apakah melalui pendedahan awal oleh Azmin itu, menteri terbabit tetap mahu meneruskan hasratnya berundur atau menarik baliknya sebagaimana Speaker Parlimen, Pandikar Amin Haji Mulia dahulu yang pernah mengadu kepada Tun Mahathir Mohamad mahu meletakkan jawatan, tetapi menariknya balik setelah dipujuk oleh Najib Razak?
Adakah episod sama akan berulang atau pujuk rayu Najib sudah tidak laku lagi untuk mengubah keputusan menteri berkenaan? (SH 11/02/2017).

0

0

votes
Article Rating
Kongsikan artikel ini


"PERKARA2 BAIK MENGENAI SAYA"

Beberapa hari lalu, saya telah membaca banyak hal yang diperkatakan mengenai diri saya setelah pengumuman awal saya menyertai DAP. Barisan Nasional terutamanya para penggiat media mereka, telah mengatakan banyak hal yang boleh membuat anda ketawa.
Saya bukan mahu memberi reaksi kepada mereka. Hari ini, saya sekadar ingin memberitahu teman-teman serta penyokong saya yang peduli mengenai penglibatan baru saya dalam parti politik. Atas sikap peduli mereka yang jujur itulah maka saya membuat penjelasan.
Pertamanya, mereka khuatir sama ada saya adalah pekerja pasukan atau saya boleh bertahan lama. Sudah tentulah saya pekerja pasukan; kalau tidak saya tidak mungkin kekal selama 25 tahun dalam UMNO, walaupun saya digantung dan segala kesulitan yang saya lalui dengan para pemimpin parti.
Saya juga menghabiskan masa 24 tahun dalam firma guaman yang saya bina daripada mula. Pastinya juga, saya bukan seorang primadona, sebagaimana dibuktikan oleh mereka yang mengenali saya.
Saya datang daripada keluarga yang biasa dan bukanlah gaya saya untuk membangga diri seperti burung merak mengembangkan bulunya.
Kepada mereka yang menuduh saya gila kuasa, ingin saya tegaskan dengan meletakkan jawatan sebagai Menteri, sepatutnya dengan sendirinya menjelaskan beberepa perkara mengenai saya.
Kemudian ada juga memanggil saya sebagai “kuda liar”, satu gelaran yang diberikan hanya kerana semasa berjawatan Menteri yang diberi tanggungjawab melaksanakan reformasi undang-undang. Saya dianggap sebagai seekor lembu dalam kedai China yang cuba merubah dunia dalam masa 30 hari.
Hakikatnya ialah saya mempunyai sedikit peluang menjalankan tanggungjawab saya. Saya tahu bahawa Tun Abdullah Ahmad Badawi diasak kuat supaya berhenti sebagai Perdana Menteri, justeru saya cuba melaksanakan banyak perkara sebelum perkara ini berlaku.
Ini termasuklah melakukan bayaran pampasan kepada hakim-hakim yang dipecat jawatan mereka dalam tahun 1988. Saya juga sebahagian daripada pasukan yang memulakan rangkakerja bagi penubuhan Suruhanjaya Pencegah Rasuah Malaysia dan menjalankan tugas berkaitan Suruhanjaya Perlantikan Hakim.
Saya berharap mereka yang gembira bahawa saya aktif semula dalam parti politik tidak akan berasa bimbang lagi. Kini saya lebih berpengelaman dalam politik pembangkang dan usia saya juga kian meningkat.
Saya akan melangkah sendiri. Saya juga mempunyai banyak kualiti yang baik; saya berterus terang dan bersikap terbuka dengan pandangan saya, saya tidak menyimpan dendam dan saya tidak merancang atau memutar-belit orang lain untuk mendapat kedudukan dan kuasa.
Saya tidak menikam belakang kawan. Saya harap semua ini satu kepastian kepada mereka yang menyokong saya – saya amat menghargai sokongan anda semua.
Saya akan bekerja bersama-sama pemimpin pembangkang. Saya berharap kita akan menjadi pasukan yang padu dan bersatu agar aspirasi rakyat dapat dicapai.
Saya tidak menjanjikan lebih daripada itu, tetapi pastinya akan bekerja keras demi membawa kebaikan dan perubahan kerajaan.
Zaid Ibrahim
10 Februari 2017.

0

0

votes
Article Rating
Kongsikan artikel ini


BAGAIMANA ZAHID TAHU MENTERI YANG AZMIN MAKSUDKAN ITU ANIFAH AMAN?

Timbalan Perdana Menteri, Ahmad Zahid Hamidi akhirnya memecah kebuntuan dengan mengesahkan bahawa menteri yang didakwa mahu meletakkan jawatan sebagaimana yang ditanyakan oleh Azmin Ali melalui laman Twitternya semalam ialah Menteri Luar Negeri, Anifah Aman.
Saya tahu status laman sosial Azmin itu merujuk kepada Anifah Aman, kata Zahid.
Bagaimanapun Zahid menafikan berita perletakan jawatan Anifah itu dan menyifatkan ia sebagai suatu pembohongan yang dilakukan oleh Menteri Besar Selangor.
Menurutnya, beliau ada bersama Anifah di Kota Kinabalu malam tadi  sebelum Menteri Luar itu berangkat ke Brussels, Belgium hari ini atas tugasan rasmi.
Persoalannya, bagaimana Zahid Hamidi tahu tweet Azmin itu merujuk kepada Anifah sedangkan nama Menteri Luar itu tidak disebut sama-sekali?
Apa yang dibangkitkan oleh Azmin hanyalah sekadar pertanyaan yang kemudian disusuli dengan kenyataannya kepada media bahawa maklumat itu diperolehinya daripada menteri berkenaan.
“Tunggu dan lihat, maklumat itu datang daripada orang yang berkenaan.
“Kita akan umumkan,” kata Azmin lewat malam tadi.
Mungkin tidak begitu menghairankan jika Zahid sekadar menolak ada mana-mana menteri yang mahu meletakkan jawatan, tetapi apabila beliau tanpa keraguan mengesahkan maksud tweet yang ditulis Azmin itu ditujukan kepada Anifah, ia tentu menghairankan.
Oleh kerana Zahid bersama dengan Anifah malam tadi, kebarangkaliannya ialah beliau mengetahui tweet Azmin itu dimaksudkan kepada Anifah kerana ia diberitahu sendiri oleh Menteri Luar itu.
Kemungkinan lain, ialah Azmin sendiri memberitahunya kepada Zahid. Tetapi, ia sangat mustahil boleh berlaku.
Dalam hal ini, dua persoalan yang timbul ialah sama ada Zahid bertanya kepada Anifah mengenai perletakan jawatan yang kemudian dinafikannya atau turut bertanya adakah pada bila-bila masa Anifah ada bertemu dengan Azmin mengadu tentang hasratnya mahu meletakkan jawatan?
Jika Zahid mengetahui maksud tweet Azmin itu kerana diberitahu oleh Anifah, ia dengan sendirinya mengesahkan Anifah memang ada bertemu Azmin dan mengesahkan juga memang benar beliau pernah meluahkan hasrat mahu meletakkan jawatannya.
Maka, tidak benarlah Azmin berbohong, sebaliknya Anifahlah yang telah membuat U-Turn.
Anifah pula, bagaimana beliau boleh mengesahkan kepada Zahid bahawa tweet Azmin itu berkaitan dirinya jika tidak pernah bertemu dan meluahkah hasrat mahu meletakkan jawatan kepada Menteri Besar Selangor?
Persoalan lain ialah kenapa sehingga ini Anifah sendiri tidak menafikan mengenai perletakan jawatannya atau sama ada pernah atau tidak beliau bertemu Azmin untuk menyampaikan hasrat perletakan jawatan tersebut?
Mengapa Zahid saja yang bercakap bagi pihak dirinya?
Kenyataan Zahid pula secara tidak langsung mengesahkan adanya menteri yang tidak puas hati dengan Najib dan ingin meletakkan jawatannya.
Sementara itu, sambil mempertahankan tweetnya semalam, Azmin hari ini memberitahu bahawa beliau tidak boleh mendedahkan nama menteri berkenaan kerana menghormati perbincangan sulit antara mereka.
Selain itu, tambah beliau, jika nama menteri terbabit didedahkan, individu berkenaan juga akan berhadapan ugutan dan tekanan. (SH 11/02/2017).

0

0

votes
Article Rating
Kongsikan artikel ini


PERTEMUAN KALI KEDUA TUN M – ANWAR KUKUHKAN LAGI PAKATAN HARAPAN

Saya amat yakin bahawa perjumpaan kali kedua di antara Tun Dr. Mahathir Mohamad dengan Datuk Seri Anwar Ibrahim buat kali kedua bakal mengukuhkan lagi ikatan serta perpaduan di dalam Pakatan Harapan.
Perjumpaan tersebut juga secara otomatisnya telah menyangkal pendapat-pendapat kaki bodek minda lemah otak udang puak UMNO serta Barisan Nasional yang seringkali membuat tohmahan kononnya hubungan silaturrahim terbaru di antara Tun Mahathir  dan Datuk Seri Anwar hanyalah wayang semata-mata.
Kedua-dua tokoh negarawan ini boleh dan mampu merobah senario lanskap politik tanahair!! Gandingan tenaga secara ikhlas di antara kedua tokoh ini bakal menyaksikan perubahan baru pada sistem politik tanahair kita.
Semua puak-puak dalam UMNO seperti kaki bodek minda lemah otak udang Salleh Said Keruak serta keseluruhan pemimpin-pemimpin UMNO akan menjadi bertambah gusar!!
Saya tidak tahu butiran terperinci apa yang dibincangkan secara sulit di antara Tun Mahathir dan Datuk Seri Anwar selama lebih kurang 45 minit, namun apa yang diterangkan oleh Tun Mahathir kepada rakan-rakan media di luar kamar mahkamah semalam dilihat amat memberangsangkan!!
Tun Mahathir adalah tokoh berprinsip yang senantiasa berpegang erat pada simpan rahsia sulit tetapi saya berpendapat pertemuan semalam amat diberkati oleh Allah swt kerana kedua mereka mempunyai nawaitu mulia bagi selamatkan tanahair kita yang semakin dirosakkan oleh kerajaan kleptokrasi serta Perdana Menteri paling korup.
Saya amat yakin dengan semangat ikhlas, jujur serta kepentingan bersama kearah Selamatkan Malaysia di antara kedua tokoh negarawan ini akan mampu untuk memantapkan lagi ikatan perpaduan mahupun kekuatan Pakatan Harapan sebagai persediaan menghadapi PRU 14 yang semakin hampir.
Selepas perjumpaan tersebut, saya dapat lihat rias air muka gembira Tun Mahathir. Ini merupakan satu petanda baik buat Pakatan Harapan yang bakal menyuntik semangat baru kepada semua pihak bagi ketepikan segala perbezaan pendapat sesama sendiri tetapi hanya memberi tumpuan 200% untuk tumbangkan kerajaan kleptokrasi yang dipimpin oleh Perdana Menteri paling korup dalam sejarah kepimpinan politik Malaysia.
Puak-puak kaki bodek minda lemah otak udang UMNO nampak semakin tertekan semalam dengan perkembangan terbaru perjumpaan kali kedua tersebut.
Dengan izin Allah swt, yakinilah bahawa pertemuan kali kedua buat kedua tokoh ini merupakan satu petanda baik Putrajaya bakal ditawan selepas PRU 14 nanti. Insya-Allah. Amin!!
Apabila saya menggerakkan Sukarelawan Deklarasi Rakyat di peringkat akar umbi khususnya di negeri Perlis, Kedau, Perak, Negeri Sembilan, Melaka dan Terengganu, satu ’emblem’ gelombang perubahan amat ketara kelihatan!!
Selangor dan Pulau Pinang masih dapat mengekalkan prestasi memenangi sokongan rakyat jelata kepada Pakatan Harapan.
Kita tidak perlu risau dengan tindakan kerajaan untuk buat pensepadanan semula bagi mengalih pengundi-pengundi Melayu masuk ke kawasan-kawasan baru. Hakikatnya, ini tindakan bodoh kerajaan kleptokrasi Barisan Nasional yang bakal memakan diri mereka sendiri!!
Pengundi-pengundi Melayu secara majoritinya pada hari ini tidak lagi sokong kerajaan kleptokrasi.
Kerajaan kleptokrasi hari ini hanya syok sendiri. Mereka tidak kaji sentimen rakyat secara mendalam di peringkat akar umbi.
Rakyat terlalu benci dan tidak boleh terima lagi kemungkaran kepimpinan kerajaan kleptokrasi pada hari ini yang amat keterlaluan!! Apa saja tindakan kerajaan kleptokrasi Barisan Nasional atau pemimpin-pemimpin UMNO, ianya akan mendatangkan kemudaratan pada mereka!!
Kita bersyukur kerana nampak keakhraban serta keikhlasan Tun Mahathir dan Datuk Seri Anwar yang sanggup ketepikan segala perbezaan pendirian politik sesama meraka pada suatu masa dulu dan hanya berpegang pada nawaitu untuk Selamatkan Malaysia semata-mata!!
Tun Mahathir dan Datuk Seri Anwar  amat berjiwa besar!!
Sehingga hari ini saya masih menerima ribuan respon dari rakyat jelata yang begitu gembira dengan pertemuan kedua di antara kedua-dua tokoh negarawan tersebut semalam.
Kini rakyat jelata semakin yakin dengan kemantapan perpaduan Pakatan Harapan yang sedang ditunjang oleh Datuk Seri Dr Wan Azizah Wan Ismail selaku Ketua Pembangkang.
Malahan negeri Selamgor yang sedang dipimpin oleh Datuk Seri Azmin Ali  dan Pulau Pinang  yang diketuai oleh Lim Guan Eng masih berjaya mengekalkan prestasi sokongan terbaik dari rakyat di peringkat akar umbi hingga kini.
Perpaduan dan hubungan yang semakin akrab di antara Tun Mahathir dan Datuk Seri Anwar bukanlah satu wayang tetapi ianya telah membuktikan kepada keseluruhan rakyat Malaysia bahawa mereka amat berjiwa besar.
Kedua-dua pemimpin tersebut telah berjaya membuktikan bahawa mereka adalah tokoh begarawan tulen yang amat berjiwa besar yang meletakkan kepentingan bangsa, agama serta tanahair di atas segalanya.
Adalah tidak keterlaluan untuk dikatakan bahawa pertemuan kali kedua semalam bukan saja merupakan lambang untuk Pakatan Harapan bakal berjaya menawan putrajaya pada PRU 14 nanti tetapi kemantapan Pakatan Harapan ini juga bakal membawa pulang semula PAS ke pangkuan barisan pembangkang. Insya-Allah!! (Amin yarabbal alamin)
Syukur alhamdulillah kerana pertemuan bersejarah semalam telah berjaya melonjakkan lagi geraf populariti Pakatan Harapan di sanubari rakyat. Inilah yang rakyat ingin lihat!!
KHAIRUDDIN ABU HASSAN
11 Februari 2017.

0

0

votes
Article Rating
Kongsikan artikel ini


BAHAYA BAKAL MENANTI, NAJIB CUBA SELONGKAR SALAH ISA SAMAD MELALUI
SHAHRIR?

Selepas dilantik sebagai Pengerusi Felda, Shahrir Samad, meskipun mengatakan hasratnya memulihkan agensi persekutuan itu yang dilanda pelbagai masalah, kecenderungannya lebih terlihat seperti ingin menyelongkar dan mendedahkan satu demi satu kesalahan Isa Samad.
Sebelum ini, Isa adalah Pengerusi Felda dan juga Pengerusi Felda Global Ventures Bhd atau FGV, cabang perniagaan agensi tersebut.
Bagaimanapun, Najib Razak yang menjaga Felda kini bertindak memisahkannya dengan melantik Shahrir sebagai Pengerusi Felda, manakala Isa hanya dikekalkan di FGV sahaja.
Sebaik dilantik, langkah pertama yang diambil Shahrir ialah mahu menjual semua aset dan hartanah Felda di luar negara, termasuk dua hotel di London yang dibeli oleh Isa beberapa tahun dahulu.
Alasan penjualan itu ialah untuk mengukuhkan aliran tunai Felda yang dikatakan semakin terjejas dan kekeringan wang kebelakangan ini.
Secara langsung dan tidak langsung, langkah penjualan aset dan hartanah itu seolah-olah menunjukkan pembeliannya yang dilakukan Isa sebelum ini adalah keputusan yang salah dan tidak mendatangkan faedah maksimum kepada Felda dan para peneroka.
Terbaru ini, Shahrir mempertikaikan pula ke mana perginya wang RM4.3 bilion yang merupakan lebihan daripada perolehan penyenaraian FGV di Bursa Saham.
“Felda mendapat RM6 bilion hasil penyenaraian FGV yang merupakan harta bisnes Felda. Daripada jumlah itu, kita belanjakan RM1.7 bilion  sebagai durian runtuh kepada peneroka di mana setiap keluarga memperolehi RM15 ribu dan ada bakinya RM4.3 bilion lagi.
“Jadi, RM4.3 bilion itu mana pergi?” kata Shahrir yang juga Ahli Parlimen Johor Bahru.
Sekali lagi, cara Shahrir mempersoalkan ke mana perginya wang RM4.3 bilion itu memperlihatkan seperti beliau mempertikaikan cara Isa berbelanja ketika bekas Menteri Besar Negeri Sembilan itu mengetuai Felda sebelum ini.
Apa lagi agaknya yang akan diselongkar oleh Shahrir selepas ini?
Isu berkaitan perbelanjaan dan ke mana perginya wang Felda sudah banyak diperkatakan sebelum ini. Rafizi Ramli dan Mazlan Aliman adalah antara mereka yang aktif mendedahkan pelbagai pembaziran dan salah laku dalam agensi tersebut sejak bertahun-tahun lamanya.
Tetapi, semua pendedahan mereka seolah-olah tidak mendatangkan apa-apa kesan kerana Isa yang mengetuai Felda dan FGV bagaikan ada kebebasan serta mendapat restu dan “dilindungi”  oleh Najib untuk berbelanja apa saja mengikut perkiraannya.
Itulah yang akhirnya menyaksikan banyak pembelian hartanah, hotel dan  pengambil-alihan syarikat, baik di dalam mahu pun di luar negara, begitu aktif dijalankan semasa Isa mengetuai Felda dan FGV.
Kenapa kini Shahrir bertindak seperti sedang mencari satu demi satu salah Isa?
Oleh kerana Felda terletak di bawah tangggungjawab dan pengawasan Perdana Menteri, bolehkah dipercayai tindakan Shahrir itu semata-mata atas keputusannya sendiri atau setelah mendapat restu dan lampu hijau daripada Najib sendiri?
Tidakkah ketika Isa membuat semua pembelian dan berbelanja banyak dahulu, beliau juga perlu mendapat restu dan persetujuan daripada Najib?
Apakah Najib kini mula menjauhi Isa dan sedang menggunakan Shahrir untuk mencari segala salah dan silap Pengerusi FGV itu?
Apa pula kesudahannya nanti setelah sekian banyak kesalahan Isa didedahkan?
Apakah kedudukan Isa sedang dalam bahaya dan langkah demi langkah yang dilakukan Shahrir sekarang adalah percaturan Najib untuk meminggir dan menyingkirkan terus Isa daripada FGV?
Ataukah tindakan mencari salah Isa itu merupakan “permainan halus” Shahrir bersama Najib untuk menerus dan menghalalkan  pembelian 37 peratus saham Eagle High Plantation di Indonesia yang sedang menjadi pertikaian dan kebimbangan bukan saja para peneroka, tetapi juga rakyat seluruhnya? (SH 12/02/2017).

0

0

votes
Article Rating
Kongsikan artikel ini


KERJASAMA TIDAK, SAMAN PUN TIDAK, FAHAM-FAHAMLAH YERR….

Hari ini, Presiden Pas, Hadi Awang telah menjawab dua persoalan yang sebenarnya sudah boleh dikira itulah pendirian rasmi parti tersebut.
Pertama, ketika diminta mengulas mengenai tempoh sebulan yang diberikan oleh Pengerusi Bersatu, Tun Mahathir Mohamad kepada Pas untuk memberi kata putus mengenai kerjasama antara kedua-dua parti, Hadi berkata, keputusan mengenainya sudah pun ada.
Beliau menjelaskan, tanpa menunggu tempoh sebulan yang diberikan itu, Pas sudah mempunyai dasar untuk tidak menjalinkan kerjasama dengan parti yang ada hubungan dengan DAP dan Amanah.
“Tak perlu tunggu sebulan untuk membuat keputusan dengan Bersatu. Kita sudah ada dasar, semua parti yang ada hubungan dengan DAP dan Amanah, kita tidak ada hubungan dengan mereka.
“Bila dia (Bersatu) dah ada hubungan dengan DAP dan Amanah, habislah,” kata Presiden Pas itu lagi.
Dalam masa yang sama, Hadi juga memberitahu, Pas akan membuat keputusan selewat-lewatnya di Muktamarnya pada 28 April nanti mengenai hubungannya dengan PKR.
Ikut logik, oleh kerana berbanding Bersatu, hubungan antara PKR  dengan DAP dan Amanah lebih akrab kerana ketiga-tiga parti itu anggota Pakatan Harapan, maka tentulah jalinan kerjasama selama ini antara Pas dengan parti pimpinan Dr Wan Azizah Wan Ismail itu lebih wajar diputuskan juga.
Malah, oleh kerana Hadi tidak mahu menunggu tempoh sebulan sebagaimana yang diminta oleh Tun Mahathir, meskipun Mukhriz Mahathir yang mewakili Bersatu dan Tuan Ibrahim Tuan Man yang mewakili Pas ada mengeluarkan kenyataan bersama ke arah untuk bekerjasama, Pas seharusnya tidak perlu menunggu sehingga tarikh Muktamarnya untuk memutuskan hubungannya  dengan PKR.
Putuskanlah dengan segera hubungan dengan PKR sebagaimana Pas menolak kerjasama dengan Bersatu!
Dalam masa yang sama, baik Bersatu mahupun Pas, kedua-duanya haruslah membubarkan pasukan yang sebelum ini beberapa kali sudah bertemu untuk merundingkan kerjasama tersebut.
Semuanya sudah tidak bermakna lagi berikutan jawapan Hadi itu.
Kedua, meskipun Tuan Ibrahim beberapa hari lalu mengatakan Pas akan mengambil tindakan saman terhadap Husam Musa berhubung dakwaannya mengenai penyaluran wang RM90 juta melibatkan pemimpin tertentu parti itu yang didakwanya melalui Affin Bank, tetapi Hadi nampaknya memberi gambaran enggan berbuat demikian.
Bagi Hadi, tindakan Husam meminta disaman adalah helah yang sengaja dilakukan oleh Adun Salor itu kerana tidak mahu bertanding dalam pilihanraya umum akan datang.
“Kalau bawa ke mahkamah benda bohong, bila kalah tak boleh tanding pilihanraya. Kalau tak mahu bertanding, beritahu senanglah,” tambah beliau.
Bagaimanapun, sebagaimana yang dinyatakan oleh Husam kemudiannya, alasan Hadi itu agak melucukan kerana saman sivil, meskipun seseorang itu kalah, ia tidak menghilangkan kelayakan untuk bertanding dalam pilihanraya.
Yang menyebabkan hilang kelayakan bertanding ialah jika disabitkan kesalahan jenayah dan dihukum denda lebih RM2,000 atau penjara dua tahun.
Selain itu, kata Husam lagi, oleh kerana kes belum dibawa ke mahkamah, bagaimana Hadi boleh membuat kesimpulan beliau akan kalah dalam kes tersebut?
Yang nyata, jawapan Hadi itu lebih merupakan alasan untuk tidak mengambil tindakan saman kepada Husam.
Bermakna, saman kepada Sarawak Report tidak ketahuan hujung pangkalnya sehingga sekarang dan saman kepada Husam pula hampir pasti tidak menjadi kenyataan.
Jika dihubungkaitkan antara kedua-dua jawapan Hadi hari ini iaitu mengenai penolakan untuk bekerjasama dengan Bersatu dan mungkin pula memutuskan hubungannya  dengan PKR serta dalam masa yang sama  enggan menyaman Husam, tidaklah sukar memahami apa kedudukan Pas dalam pilihanraya akan datang.
Pas nyata akan bertanding bersendirian dan tujuan bertanding itu bukanlah untuk menang pilihanraya atau untuk memastikan Islam dapat disemarakkan melalui perjuangan parti itu.
Tujuan bertanding hanyalah untuk memberi kelebihan kepada Najib, UMNO dan BN agar dapat terus kekal berkuasa melalui percaturan tiga penjuru.
Kalah atau menang bukan lagi penting bagi Pas, yang mustahak ialah dapat membantu sehabis baik kepada Najib mengekalkan kuasanya.
Agaknya jika kali ini kalah semua 70 kerusi pun, Pas tetap akan berkata, “tidak mengapa” serta jawapan tambahan lain kepada para penyokongnya ialah,  “yang penting bukan menang di dunia, tetapi di syurga.”
Syurga yang mana? Faham-fahamlah yerr….(SH 12/02/2017).

0

0

votes
Article Rating
Kongsikan artikel ini


MUFTI PERLIS – APAKAH YANG MENGELIRUKAN?

Pemimpin parti politik tertentu sensitif apabila saya menyebut bahawa jangan fikir keindahan Islam itu hanyalah apabila dipotong tangan pencuri, direjam dengan batu penzina, dipancung orang yang dituduh murtad. Semua hukuman itu memerlukan suasana, syarat dan ijtihad yang lebih luas.
Nabi s.a.w dalam sirah baginda mendahului kebaikan rakyat sebelum hukuman. Jangan hanya nanti sibuk hendak memotong tangan pencuri basikal tetapi membisu pabila orang yang mencuri berjuta-juta harta awam.
Keindahan Islam itu lahir dari keindahan akhlak, kebajikan rakyat, urus tadbir yang baik, menjaga kebersihan, menjaga alam sekitar, menjaga hak rakyat, hak kanak-kanak, hak wanita dan segala macam lagi.
Nas-nas agama dalam hal-hal itu jauh lebih banyak dan diutamakan dibandingkan sebahagian hukum yang cuba dibawa oleh mereka. Dunia Islam hari ini  dipandang hina bukan kerana pencuri tidak dipotong tangan, penzina tidak direjam atau tidak dipancung orang murtad.
Dunia maju yang bermatian pelarian muslim lari kepada mereka bukan kerana mereka menjalankan undang-undang tersebut. Sebaliknya kerana mereka menjalankan urus tadbir yang baik. Negara mereka indah sebab mereka tidak ‘menebang balak’ sesuka hati.
Amanah harta pemimpin mereka jauh lebih baik dari kebanyakan negara umat Islam. Rakyat mereka hidup dengan banyak hak dan kebajikan dijaga.
Sejak bertahun lamanya saya telah memberikan pandangan yang sama. Bukan baru.
Dukacitanya, dalam dunia umat Islam ada golongan yang tidak dapat melihat Islam melainkan asyik tertumpu kepada isu hudud. Seakan itulah yang hendak ditonjolkan oleh Nabi s.a.w. Mereka ini sebenarnya menjadikan dunia membenarkan dakwaan Donald Trump.
Kata pemimpin tertentu parti berkenaan pandangan saya itu mengelirukan dan ada unsur liberal.
Saya ingin beritahu beliau, sebenarnya yang mengelirukan itu ialah apabila agama dipolitikkan. Ataupun akidah umat dijadikan taruhan politik.
Tahukah kamu apakah yang mengelirukan itu?
Yang mengelirukan itu ialah apabila dahulu parti anda mengkafirkan orang yang berbeza parti sehingga ada yang bercerai berai, tidak makanan sembelihan, solat dua imam, bahkan sehingga ada yang mati terkorban kononnya syahid menentang berbeza parti.
Kemudian, hari ini semuanya sudah berbeza. Padahal parti yang dikafirkan itu tetap sama, bahkan sebahagian besar pemimpin juga tetap sama.
Yang mengelirukan ialah apabila parti anda menyebut ‘perlembagaan kita adalah perlembagaan penjajah, kafir dan jahiliah. Kemudian hari ini anda menyebut kita menjunjung dan menghormati perlembagaan.
Betapa ramai yang telah menjadi korban oleh fatwa dan amanat parti anda itu?!
Yang mengelirukan ialah ketika anda berbaik dengan parti tertentu anda memberi seribu dalil kelebihan parti-parti tersebut. Kemudian apabila anda bertelagah anda menjadikan mereka munafik, keluar jamaah Islam mati jahiliah, musuh Islam dan sebagainya.
Yang mengelirukan itu ialah apabila ketika anda memenangi beberapa negeri dahulu anda menyatakan hudud bukan keutamaan. Bahkan anda menyatakan ‘selesai masalah pengangguran dulu baru hudud’. Kemudian anda menyatakan sesat, liberal ataupun anti-Islam sesiapa yang mengungkapkan hal yang sama.
Anda yang menuduh orang itu dan ini murtad, kemudian anda ingin buat undang-undang murtad?!! Berkepentingan!!!
Jika hendak disenaraikan yang mengelirukan memanglah banyak. Maka, janganlah mempolitikkan agama yang luhur ini. Ia akan benar-benar mengelirukan.
Hari ini anda sesatkan orang yang enggan menyokong usul anda, esok mungkin anda jadikan dia jadi wali Allah pula apabila ‘angin politik’ anda berubah?!
Itu belum lagi kita bincang ceramah parti anda yang penuh maki hamun, mengkafirkan, menuduh sesat, kufur, tanam di kubur kafir, keluar parti keluar jamaah Islam maka tercabut Islam dan lain-lain.
Datuk Dr. Mohd Asri Zainal Abidin
Mufti Negeri Perlis
13 Februari 2017.
(Tulisan yang dipetik daripada laman Facebook DrMaza.com ini adalah jawapan kepada kenyataan Ketua Penerangan Dewan Ulama Pas, Dr Mohd Khairuddin Aman Razali yang menggesa Mufti Perlis itu agar tidak mengelirukan masyarakat Islam berhubung Akta 355 – SH 13/02/2017).

0

0

votes
Article Rating
Kongsikan artikel ini


SHAHRIR SAMAD LEBIH PANDAI DARIPADA AHMAD MASLAN?

Tidak disuruh atau dijolok oleh sesiapa, Shahrir Samad tiba-tiba bertanya  – “Felda mendapat RM6 bilion hasil penyenaraian FGV yang merupakan harta bisnes Felda. Daripada jumlah itu kita belanjakan RM1.7 bilion sebagai durian runtuh kepada peneroka di mana setiap keluarga mendapat RM15 ribu dan ada bakinya RM4.3 bilion lagi.
“Jadi, RM4.3 bilion itu mana pergi?”
Belum pun orang lain, termasuk bekas Pengerusi Felda, Isa Samad memberikan jawapan, Shahrir Samad sendiri menjawab – “Tidak ada dana yang hilang. Daripada RM6 bilion, kita telah belanja RM1.7 bilion sebagai durian runtuh kepada peneroka Felda di mana setiap keluarga mendapat RM15 ribu.
“Baki RM4.3 bilion pula antaranya dibelanjakan bagi pembayaran one off kepada kerajaan Sabah sebanyak RM300 juta dan Pahang RM250 juta, pinjaman perumahan peneroka RM400 juta, perbelanjaan pengurusan RM883 juta, selain pelaburan hartanah dalam dan luar negara, pembelian saham dan banyak lagi.”
Dalam peperiksaan, kalau sendiri yang buat soalan dan sendiri juga menjawabnya, sudah tentu markah yang diperolehi ialah 4.0 flat.
Tak sangka, rupa-rupanya Shahrir lebih pandai daripada Ahmad Maslan yang cuma dapat 3.85 saja. (SH 13/02/2017).

0

0

votes
Article Rating
Kongsikan artikel ini


TUNGGGUUU…ADA "RAHSIA BESAR" DI SEBALIK PERTEMUAN KALI KEDUA TUN
MAHATHIR – ANWAR?

Semua orang tahu Tun Mahathir Mohamad telah meluangkan masa buat kali kedua bertemu dengan Anwar Ibrahim di Mahkamah Tinggi Kuala Lumpur, 10 Februari lalu.
Di sebalik ramai yang terkejut mengapa Tun Mahathir sanggup meluangkan masa sekali lagi bertemu Anwar sedangkan sudah berjumpa dan bersalaman sebelum ini, tujuan dan intipati perbualan antara kedua mereka masih lagi tidak diketahui.
Apa yang Tun Mahathir beritahu kepada media, pertemuan selama 45 minit dengan Anwar itu hanyalah membincangkan mengenai keadaan politik negara dan persetujuan perlunya Najib Razak berundur.
Lebih daripada itu, tiada siapa yang tahu apa yang mereka bincangkan.
Tetapi, apakah topik tertentu mengenai politik negara yang mereka berdua bincangkan?
Takkan perbincangan mengenai keperluan Najib berundur sampai memakan masa selama 45 minit?
Sebenarnya, Tun Mahathir membawa satu “agenda besar” dalam pertemuannya dengan Anwar itu. Ia adalah berkaitan langkah lebih kemas dan dirasakan terbaik untuk memastikan Pakatan Harapan menang PRU 14 dan seterusnya menjadikan kebarangkalian Najib dapat diundurkan lebih mungkin menjadi kenyataan.
Agenda besar itu yang perlu dibincang dengan Anwar terlebih dahulu, jika dilaksanakan nanti, pasti akan membuatkan Najib dan seluruh pimpinan UMNO kecut perut dibuatnya kerana Najib benar-benar akan terpukul kerananya.
Jika UMNO menganggap pertemuan kali kedua Tun Mahathir dengan Anwar itu bukan sesuatu yang luar biasa dan tiada kesan apa-apa, suatu hari nanti mereka pasti akan terperanjat besar dibuatnya.
Sebab itulah, pada hari yang sama Tun Mahathir bertemu Anwar, beberapa jam sebelum itu, Muhyiddin Yassin juga mengadakan pertemuan dengan bekas Ketua Pembangkang itu di mahkamah yang sama.
Bemakna, ia bukanlah pertemuan biasa-biasa, tetapi satu lagi langkah terbaik untuk menyelamatkan negara dan memberi kebaikan kepada kita semua.
Apa dia?
Tunggguuu…sampai masa nanti saya akan beritahu apakah rahsia besar itu? (SH 13/02/2017).

0

0

votes
Article Rating
Kongsikan artikel ini


KENAPA PAS PERLU TUNGGU MUKTAMAR UNTUK PUTUS HUBUNGAN DENGAN PKR?

1. PAS telah membuat kepututusan dasarnya untuk tidak menjalinkan apa-apa kerjasama politik dengan parti AMANAH dan DAP serta parti yang mempunyai hubungan kerjasama dengan AMANAH dan DAP.
Ini bermakna PAS secara tegas dan jelas menolak hasrat parti PPBM untuk menjalinkan kerjasama dengan PAS dan akan memutuskan hubungan kerjasama dengan parti PKR.
2. Sayu dan sedih dengan keputusan PAS tatkala mengenang nasib rakyat yang tertindas dan terbeban akibat salah guna kuasa UmnoBn ‘merompak wang rakyat’. Rakyat sangat mengharapkan masa depan Malaysia tanpa UmnoBn berkuasa selepas PRU ke-14 nanti.
3. Rakyat mengharapkan satu pakatan (grand coalition) gabungan kekuatan parti pembangkang untuk meranapkan dan menamatkan kuasa politik UmnoBn.
Berbondong-bondong rakyat dari Melayu Umno meninggalkan parti Umno yang kononnya keramat menerajui pemerintahan negara sejak lebih 60 tahun, semata-mata mahu melihat kepimpinan Melayu Islam yang baru dan bukan atas nama Umno untuk menerajui negara.
KERJASAMA PAS-PKR TERBATAL
4. Alasan yang diberikan ialah PAS tidak akan bekerjasama dengan mana-mana parti yang menjalinkan hubungan kerjasama dengan  parti DAP dan AMANAH, manakala hubungan dengan PKR akan diputuskan semasa muktamar parti.
Alasan ini sudah tentu mengecewakan rakyat dan menjarakkan PAS dari rakyat terbanyak. Tempoh sebulan yang diberikan PPBM kepada PAS sudah tidak diperlukan lagi kerana PAS sudah pun ada keputusan dasar kerjasamanya dan polisi yang diputuskan.
Berdasarkan kenyataan sebegitu, adalah wajar untuk PAS tidak perlu menunggu hingga muktamar PAS pada April nanti untuk menentukan kedudukan PAS dalam hubungan kerjasama dengan PKR.
Sudah terang lagi bersuluh, PKR sepertimana PPBM sudah mempunyai hubungan kerjasama politik dengan DAP dan AMANAH, malah telah menandatangani ‘perjanjian kerjasama politik’ untuk meranapkan kuasa politik UmnoBn pada PRU ke-14 nanti.
5. Oleh itu secara perinsipnya hubungan kerjasama PAS dan PKR yang sedia terjalin sudah terbatal dengan keputusan dasar yang diumumkan oleh Tuan Guru Datuk Seri Presiden PAS.
Adakah ini bermakna PAS perlu menarik diri dari kedudukannya dalam kerajaan negeri Selangor dan melepaskan semua jawatan Exco, Ahli Majlis Kerajaan Tempatan, JKKK, ketua kampung, syarikat berkaitan kerajaan (GLC) dan apa-apa jawatan lantikan politik dengan segera secara berprinsip.
Adalah lebih baik untuk PAS  mengelakkan dari apa-apa persepsi atau tanggapan serong yang menampakkan PAS masih sayang pada kebendaan dan ketamakan kuasa yang diperolehi hasil dari kedudukkan dalam pentadbiran kerajaan negeri Selangor.
Sudah sampai masanya Yb Datuk Iskandar Abdul Samad yang juga Naib Presiden PAS dan rakan-rakan Exco kerajaan negeri dari PAS melepaskan jawatan Exco dan apa-apa jawatan lantikan politik yang berkaitan.
6. Berdasarkan keputusan yang dinyatakan PAS, semua parti pembangkang sudah boleh merumuskan  PRU ke-14 akan menyaksikan pertandingan 3 penjuru  termasuk PAS juga sudah boleh  merancang ‘strategi 3 penjuru’ untuk memastikan UmnoBn dikalahkan pada PRU ke-14.
Usah lagi menghabiskan masa dengan agenda pujuk rayu untuk PAS menyertai gabungan pakatan pembangkang, sebaliknya semua parti termasuk PAS perlu tumpu kepada usaha ‘pujuk rayu rakyat’ untuk menolak UmnoBn pada PRU 14 nanti.
DATO’ HJ MAHFUZ HJ OMAR
Ahli Parlimen Pokok Sena
14 Feb 2017/17 Jamadilawal 1438H.

0

0

votes
Article Rating
Kongsikan artikel ini


MESKIPUN TANPA PAS, SENTIMEN ANTI NAJIB SUDAH CUKUP KUAT UNTUK
TUMBANGKAN UMNO

PRU 14 ini perhitungan utamanya adalah untuk menyingkirkan Najib Razak yang bukan saja terpalit dengan skandal 1MDB, wang RM2,600 juta, berkawan baik dengan Jho Low dan gaya kepimpinan kleptokrasi, malah juga kerana berterusan mendatangkan sengsara kepada kehidupan rakyat.
Lantaran itu, tidak menghairankan suara penolakan terhadap Najib boleh didengar di mana-mana sekarang ini.
Hampir tidak ada kelompok atau segmen masyarakat yang tidak membenci anak Tun Razak itu. Mengata dan melecehkan Najib sudah menjadi perbualan biasa di kedai kopi, surau, masjid, pejabat, pasaraya, kenduri-kendara, grup whatsapp dan di mana-mana saja.
Begitu juga, tidak menghairankan lagi melihat orang menutup atau mengalih siaran televisyen apabila tiba-tiba Najib muncul atau suaranya terpacul memecah keheningan.
Pemimpin-pemimpin UMNO pun, jika berbual dengan rakan-rakan rapat mereka, turut tidak terlepas menyalahkan Najib terhadap semua yang berlaku sehingga makin menyukarkan ia mengekalkan kuasanya.
Cuma, disebabkan terikat dengan jawatan, mereka tidak mampu berbuat apa-apa untuk merubah keadaan.
Seorang rakan memberitahu, isterinya kadang-kadang membebel mengenai Najib, tidak saja di meja makan, tetapi juga sampai ke bilik tidur. Esoknya, kata beliau, sebelum ke pasar, sekali lagi isterinya bersungut mengenai Najib.
Ini menunjukkan penolakan, kebencian dan sentimen anti Najib adalah sesuatu yang tidak pernah berlaku sebelum ini. Ketika era Tun Mahathir Mohamad atau Tun Abdullah Badawi, memang sentimen kebencian diakui wujud, tetapi ia tidaklah separah sekarang ini.
Jika dihitung secara umum, mereka yang masih menyokong Najib tidak sampai pun 30 peratus. Itu pun sebahagiannya disebabkan kepercayaan bahawa tidak menyokong Najib sama seperti mahu “membunuh” UMNO.
Ikut hukum akal, UMNO dan BN, selagi terus diketuai Najib, hanya menunggu masa saja lagi untuk dicabut nyawanya daripada terus berkuasa. Ia ibarat pesakit nazak yang tidak mampu diubati lagi.
Satu-satunya, talian hayat UMNO untuk terus kekal berkuasa ialah melalui pertolongan Pas. Parti Islam yang yang pernah mengkafirkan UMNO itu kini sedang disintuk-limau dan dibelai oleh Najib dengan pelbagai janji, berjalan-jalan ke luar negara atas nama Akta 355 dan dengan khabarnya juga melalui “habuan ehem, ehem”  agar kekal bersendirian dan menjadikan pertandingan tiga penjuru.
Kata pepatah lama, tiada angin takkan pokok bergoyang. Pepatah lain pula menyebut, kalau tidak berada-ada, takkan tempua bersarang rendah.
Sebab itu, menjadi kehairanan seluruh dunia mengapa Pas masih tidak menyaman Sarawak Report, manakala meskipun dicabar secara terbuka oleh Husam Musa agar segera menyeretnya ke mahkamah, Pas masih berdalih-dalih untuk mengambil tindakan saman.
Pas sendiri melalui kenyataan Hadi Awang dua hari lalu, semakin jelas warna perjuangan dan laluan yang bakal dilaluinya. Bersatu dan PKR tidak perlu membuang masa dan terhegeh-hegeh lagi memujuk rayu Pas untuk bekerjasama. Terus mengharapkan Pas hanya akan membuatkan parti itu mengada-ngada dan tergedik-gedik cuba menarik perhatian.
Pakatan Harapan dan Bersatu harus sedar bahawa sentimen anti Najib sekarang ini sedang mencapai kemuncaknya. Najib, UMNO dan BN tiada lagi kekuatan sendiri untuk menarik keyakinan rakyat.  Selain bergantung nyawa kepada Pas, Najib mungkin terus berusaha untuk mengubah persepsi rakyat dengan cara mengungkit-ungkit cerita lama berkaitan Tun Mahathir.
Tetapi, lihat saja bagaimana isu BMF dan forex yang cuba dihidupkan semula, telah gagal hanya dalam waktu yang singkat untuk melemahkan kekuatan pembangkang.  Mungkin beberapa isu lagi akan dibangkitkan selepas ini, tetapi sebagaimana BMF dan forex menemui kegagalan, ia juga akan gagal kerana Najib dengan segala bebannya adalah bala paling besar yang tidak mungkin mampu mengubah apa-apa kepada rakyat dan negara.
Sentimen anti Najib pada hakikatnya sudah cukup kuat untuk menolak Najib dan menumbangkan UMNO serta BN. Ketika ini juga, rakyat tidak lagi melihat Pas sebagai parti Islam berikutan tingkah lakunya yang tidak segan-segan berbaik dengan dilihat orang yang dilihat jahat di seluruh pelusuk dunia.
Dalam mana-mana masyarakat pun, jika imam masjid berkawan baik dan selalu minum-minum dengan seseorang yang disyaki pencuri, ia tentu akan menjadi bualan dan sebagaimana pencuri itu sedia dijauhi, imam tersebut juga semakin kurang didekati oleh sesiapa.
Dalam hal ini, biarkan saja Pas terus dengan cengkeramanya bersama Najib dan UMNO. Pakatan Harapan dan Bersatu perlu yakin dengan kebijaksaaan rakyat dalam membuat pilihan, sambil terus berusaha memberi penerangan semaksimum mungkin ke merata-rata ceruk kampung dan desa di seluruh negara.
Lagi pun, dengan Bersatu, PKR dan Amanah yang majoritinya adalah Melayu, ditambah dengan DAP juga semakin diterima oleh orang-orang Melayu, gabungan itu sudah memadai untuk mendapatkan sokongan daripada orang-orang Melayu sendiri.
Sentimen anti Najib yang dijangka berterusan, bukan saja akhirnya akan membenam UMNO dan BN, malah yakinlah, ia juga akan menenggelamkan Pas sekali bersama dengannya.
Sebagaimana yang disebut di awal lagi, PRU 14 bukan berkaitan hal-hal lain, termasuk Akta 355 sekali pun, tetapi khusus tentang keinginan menyelamatkan negara dan menolak Najib yang bersamanya ada beban 1MDB, Jho Low, wang RM2,600 juta, ciri-ciri kleptokrasi dan kepimpinan yang berterusan membeban serta menyusahkan.
Jika sejak bertahun-tahun sudah membenci dan terasa disusah serta disengsarakan, apakah rakyat yang bijaksaana  mahu dijadikan mangsa lagi dengan kesengsaraan yang lebih parah melalui terus kekalnya Najib berkuasa? (SH 14/02/2017).

0

0

votes
Article Rating
Kongsikan artikel ini


JAMAL PERSENDA AYAT2 SUCI AL-QURAN?

Sehari selepas Noh Omar mengumumkan UMNO Selangor menolak hasrat Jamal Md Yunus untuk meletakkan jawatan, Ketua UMNO Bahagian Sungai Besar itu “buat gila” lagi di Pejabat SUK di Shah Alam.
Ini adalah kali ketiga beliau berbuat demikian. Kali pertama sebelum ini dengan bertuala sambil berus gigi terselit di telinga dan kali kedua pula bersama katil dan tukang urut.
Untuk kali ketiga ini, Jamal  datang menyerbu pejabat pentadbiran Kerajaan Negeri Selangor itu dengan membawa 15 van jenazah dan mengusung keranda dengan gaya seorang penggali kubur pula.
Walaupun Jamal bertujuan membuat gimik untuk menyerang kepimpinan kerajaan negeri yang diketuai oleh Azmin Ali, tetapi beliau jelas semakin tersasar jauh kerana keghairahan yang melampau untuk mengaut laba politik.
Dengan membawa keranda kosong yang diatasnya diletakkan kain bertulis ayat-ayat suci Al-Quran, Jamal secara jelas telah menghina agamanya sendiri melalui perbuatannya kali ini.
Apakah keranda kosong yang tiada jenazah dan semata-mata untuk tujuan politik, masih perlu diletakkan ayat-ayat Al-Quran di atasnya?
Tidakkah perbuatan Jamal sesuatu yang tidak wajar serta keterlaluan?
Selain itu, perbuatan Jamal membawa keranda juga menunjukkan beliau tidak sensitif dengan keadaan ibu Azmin yang senang tenat dan dirawat di hospital di Shah Alam ketika ini.
Semua orang tahu keadaan ibu Azmin itu, malah majlis bacaan doa dan solat hajat memohon kesihatan juga sudah beberapa kali diadakan dan ia hampir dalam pengetahuan semua orang.
Ketika Azmin dan keluarganya sedang bertarung dengan dugaan berat dan kesedihan, adakah perbuatan yang beretika membawa keranda ke Pejabat SUK semata-mata untuk menyerang kepimpinan beliau?
Di manakah akal dan otak sihat Jamal dalam berpolitik?
Di waktu yang sama, sebagaimana tular di laman sosial, akibat perbuatan Jamal menyewa 15 van jenazah untuk menyertai demonstrasi yang dianjurkannya itu, ia telah menyebabkan terdapat sebuah keluarga yang ditimpa kematian menghadapi kesukaran dari segi pengangkutan.
Sekali lagi, apakah Jamal tidak berfikir panjang dari segi kemungkinan menyusahkan masyarakat lain sebelum memutuskan untuk menyewa 15 van jenazah menyertai demontrasi yang tidak berfaedah itu?
Kelakuan Jamal ini bukan saja salah beliau, tetapi juga salah Noh Omar yang merupakan rakan baiknya yang tidak menerima perletakan jawatannya.
Jika dua hari lalu Noh Omar memutuskan menerima perletakan Jamal, sudah pasti kejadian di Pejabat SUK Selangor semalam tidak berlaku.
Kini, UMNO Selangor mungkin terpaksa menanggung beban yang tidak boleh diperbaiki lagi akibat perbuatan Jamal itu.
Jika kita masih ingat, sebelum PRU 2008, Khir Toyo telah menghadiahkan penyapu kepada seorang Yang Dipertua PBT sehingga ia kemudiannya mengakibatkan UMNO dan BN kalah dalam pilihanraya tersebut.
Apakah tidak mungkin dengan Jamal membawa van jenazah dan keranda yang bertulis ayat-ayat Al-Quran yang bukan saja menghina agama serta menimbulkan kesusahan kepada orang lain, ia adalah tanda-tanda UMNO bakal menemui kematian dan sedang menuju tanah perkuburan? (SH 15/02/2017).

0

0

votes
Article Rating
Kongsikan artikel ini


TAK MEMADAI HANYA JAMIL KHIR YANG HADIR, KENAPA TIDAK NAJIB ATAU ZAHID
HAMIDI?

UMNO dan kerajaan dilapor akan menghantar Jamil Khir Baharom sebagai wakilnya untuk menghadiri Perhimpunan Akta 355 di Padang Merbok, Sabtu 18 Februari ini.
Ketua Penerangan Pas, Nasaruddin Hassan ketika mengesahkan perkara itu berkata, Jamil Khir akan menyertai sessi solat hajat dalam perhimpunan tersebut.
Kehadiran itu membuktikan kerajaan menyokong perhimpunan pada 18 Februari nanti, kata beliau lagi.
Kenapa UMNO dan kerajaan hanya menghantar Jamil Khir saja sebagai wakil mereka?
Mengapa tidak Perdana Menteri, Najib Razak atau Timbalan Perdana Menteri, Ahmad Zahid Hamidi sendiri hadir bagi pihak UMNO dan kerajaan sebagai tanda sokongan?
Bukankah pindaan Akta 355 itu merupakan isu besar bagi Pas, tidak saja untuk memartabatkan hukum Islam serta menjadi titik tolak persabahatannya dengan UMNO, malah juga sehingga kerajaan negeri Kelantan mengisytiharkan cuti umum pada 19 Februari bagi memastikan seramai mungkin rakyat negeri itu dapat menghadirinya?
Oleh itu, sewajarnya Najib sendiri atau setidak-tidaknya Zahid Hamidi yang hadiri bagi mewakili UMNO dan kerajaan?
Lagi pula, dalam perhimpunan Solidariti Rohingya di Stadium Titiwangsa dan pelancaran kapal membawa pelbagai bantuan kepada pelariannya di Pelabuhan Kelang baru-baru ini yang dianjurkan UMNO, Pas dengan besar hati telah menghantar Hadi Awang dan Tuan Ibrahim Tuan Man sebagai wakilnya.
Kenapa pula bila Pas menganjurkan programnya, UMNO hanya menghantar Jamil Khir saja?
Tentu lebih membanggakan buat Hadi jika Najib sendiri yang hadir dan Perdana Menteri menunjukkan kesediaan berada di atas pentas Pas serta tidaklah parti Islam itu terasa suatu penghinaan dan diberi  “sokongan main-main” daripada UMNO dan kerajaan dengan hanya menghantar Jamil Khir sahaja.
Dalam perhimpunan sebesar khabarnya 200 ribu akan menghadirinya, hanya Najib atau paling kurang Zahid Hamidi yang sesuai hadir bagi mewakili UMNO. Kalau setakat untuk minum-minum teh tarik di London, bolehlah diserahkan kepada Jamil Khir mewakilinya.
Dalam hal ini, adakah Najib atau Zahid Hamidi takut dengan bantahan MCA, MIC, Gerakan serta parti-parti di Sarawak terhadap Akta 355 sehingga mengelak untuk menghadiri perhimpunan itu?
Oppssss….Ahli UMNO pula bagaimana, berapa ratus ribu yang akan dikerahkan menghadirinya?(SH 15/02/2017).

0

0

votes
Article Rating
Kongsikan artikel ini


JAIS SAHKAN VAN JENAZAH DIMANIPULASI

Apa lagi Jamal Md Yunus mahu nafikan bila Jabatan Agama Islam Selangor atau JAIS sendiri mengesahkan wujud unsur manipulasi dan mengambil kesempatan berhubung penggunaan van jenazah dalam demonstrasi yang dianjurkannya?
Kononnya van jenazah itu diperlukan untuk sessi penggambaran, kempen anti judi, pameran dan sebagainya.
Kenapa Jamal tak berani berterus-terang mengatakan van jenazah itu diperlukan untuk demonstrasi politik bagi kepentingan UMNO dan BN?
Bila  lagi Jamal mahu minta maaf dan mengakui kesalahannya kerana memperdaya orang lain berhubung penggunaan van jenazah tersebut?
Berikut disiarkan sepenuhnya kenyataan media oleh Pengarah JAIS berhubung manipulasi Jamal itu. (SH 16/02/2017).
Kenyataan media ini dibuat adalah bagi menjelaskan laporan awal hasil siasatan keterlibatan beberapa van jenazah milik masjid-masjid kariah dalam demonstrasi di hadapan Bangunan Sultan Salahuddin Abdul Aziz Shah (SSAAS), Pejabat Setiausaha Kerajaan (SUK) Negeri Selangor pada 14 Februari 2017 sekitar jam 10.00 pagi. Demonstrasi ini telah diketuai oleh Pengerusi Gabungan NGO-NGO Malaysia, Dato’ Seri Jamal bin Md Yunos.
Siasatan awal yang dijalankan oleh pihak Jabatan Agama Islam Selangor (JAIS) mendapati terdapat unsur-unsur memanipulasi dan mengambil kesempatan ke atas pihak pengurusan van jenazah untuk turut sama di dalam demonstrasi tersebut.
Pihak JAIS dimaklumkan bahawa terdapat beberapa individu yang mendakwa dari Gabungan NGO Selangor telah menghubungi pihak masjid untuk menyewa van jenazah bagi tujuan antara lain untuk sesi penggambaran, kempen anti judi, pameran dan sebagainya.
Berdasarkan kepada semakan van jenazah yang terlibat, pemilikan van ini terbahagi kepada 4 kategori iaitu:
a. Van jenazah yang dimiliki dan diselia oleh pegawai dan jawatankuasa masjid kariah
b. Van jenazah yang dimiliki dan diselia secara secara swasta atau persendirian
c. Van jenazah yang dimiliki oleh agensi Persekutuan yang disumbangkan kepada Jawatankuasa Keselamatan Kampung Persekutuan (JKKP)
d. Van jenazah yang dimiliki oleh Badan Khairat Kematian yang berdaftar dengan Pendaftar Pertubuhan dan tidak dikawal oleh masjid kariah.
JAIS amat kesal dengan tindakan yang dilakukan oleh beberapa individu yang tidak bertanggungjawab kerana telah mengeksploitasi kemudahan masjid bagi tujuan demonstrasi di hadapan Bangunan Sultan Salahuddin Abdul Aziz Shah (SSAAS), Pejabat Setiausaha Kerajaan (SUK) Negeri Selangor. Selain itu, tindakan beberapa individu ini telah mencemarkan kemuliaan institusi masjid.
Dalam hal ini, JAIS memohon kepada semua ahli jawatankuasa masjid agar lebih berhati-hati di masa hadapan dan menyemak terlebih dahulu program-program yang bakal dilaksanakan oleh mana-mana pihak yang melibatkan institusi masjid agar tidak disalahgunakan lagi pada masa akan datang.

Sekian, terima kasih.
DATO’ HARIS BIN KASIM
Pengarah
Jabatan Agama Islam Selangor.

0

0

votes
Article Rating
Kongsikan artikel ini


KENAPA TIDAK TERUS TUBUH SURUHANJAYA DIRAJA?

Banyak persoalan timbul di sebalik keputusan kabinet semalam mahu menubuhkan sebuah pasukan petugas khas untuk menyiasat kerugian urusniaga forex pada awal tahun 1990-an yang melibatkan Bank Negara Malaysia.
Kenapa ditubuhkan pasukan pasukan petugas khas dan tidak terus menubuhkan Suruhanjaya Diraja?
Bukankah jika serius ingin mencari kebenaran, Suruhanjaya Diraja adalah langkah yang terbaik?
Untuk pasukan petugas khas forex ini, berapa lama pula ia akan menjalankan kerjanya sebelum mengemukakan cadangan-cadangan tertentu kepada kerajaan?
Selepas cadangan dikemukakan, apa pula tindakan kerajaan selepas itu?
Adakah kerajaan akan bertindak sebagaimana yang dicadangkan atau mendiamkan saja cadangan-cadangan tersebut?
Masih ingatkan kita mengenai pasukan petugas khas yang ditubuhkan berkaitan 1MDB sebelum ini?
Apa jadi akhirnya kepada pasukan petugas khas itu?
Selain yang kita dengar hanya penghantar surat yang berjaya ditahan, pasukan khas itu akhirnya dibubarkan begitu saja tanpa sebarang hasilnya.
Dalam pada itu, kenapa hal berkaitan forex saja yang Najib mahu siasat dan tubuhkan pasukan petugas khas?
Kenapa tidak dengan BMF sekali?
Lebih telus dan tulus jika penyiasatan turut dijalankan sekali berkaitan 1MDB dan apa jadi, setelah sekian lama masa berlalu, kepada hasil siasatan polis berhubung 1MDB sebagaimana yang disyorkan oleh Jawatankuasa Kira-Kira Awam Negara atau PAC?
Bilakah siasatan polis itu akan berakhir dan keputusannya akan diumumkan?
Menubuhkan pasukan petugas khas, sedangkan sepatutnya Suruhanjaya Diraja, tidak lain adalah satu lagi sandiwara Najib menjelang PRU 14 akan datang.
Selain ingin menunjukkan kepada rakyat tentang keinginan mencari kebenaran kononnya, menubuhkan pasukan petugas khas juga dapat melengahkan kebenaran sebenar yang ingin dicari itu sambil dapat mengaburi rakyat terhadap isu-isu lain yang lebih besar sementara ketibaan tarikh pilihanraya diadakan.
Sebagai pemimpin yang selalu mendakwa berjiwa rakyat dan mendengar denyut nadi rakyat, Najib seharusnya dapat merasakan bahawa yang benar-benar rakyat ingin ketahui kebenaran ketika ini ialah berkaitan 1MDB serta hal-hal lain yang bersangkutan dengannya.
Sebagaimana pasukan petugas khas 1MDB akhirnya lenyap entah ke mana, pasukan petugas khas forex ini juga tidak akan ke mana-mana akhirnya.
Ia sekadar satu lagi pembikinan pentas sandiwara sebelum pilihanraya di mana Najib adalah produsernya dan kemudian akan diperbesar-besarkan untuk kepentingan politik menyerang dan melemahkan Tun Mahathir semata-mata.
Yang nyata, Najib masih tercari-cari rentak sebelum mengadakan pilihanraya dan tidak mustahil pencarian itu akan berterusan sehingga penghujung tempoh iaitu Mei 2018.
Jika Najib begitu yakin untuk menang PRU 14, beliau pasti tidak berlengah-lengah lagi untuk bila-bila masa membubarkan Parlimen. (SH 16/02/2017).

0

0

votes
Article Rating
Kongsikan artikel ini


APA JASA 272 KAKITANGAN JASA, SELAIN HANYA MEMBAZIRKAN DANA?

Saranan saya supaya Jabatan Hal Ehwal Khas (JASA) dimansuhkan untuk menjimatkan RM22 juta setahun yang kini digunakan untuk mempertahankan Dato’ Seri Najib Tun Razak telah mendapat reaksi Lokman Noor Adam, yang sebelum ini berjawatan Panel Pemikir JASA. Menurut beliau, jika KEADILAN dan Pakatan Harapan memenangi tampuk pentadbiran Kerajaan Persekutuan, JASA akan mempertahankan KEADILAN dan Kerajaan Persekutuan pada ketika itu kerana JASA bertanggungjawab mempertahankan kerajaan.

Pertamanya, jika pun Kerajaan Persekutuan yang ditadbir oleh Pakatan Harapan memerlukan satu kumpulan untuk menjawab isu-isu yang mengkritiknya, kumpulan itu bukanlah dari kalangan pegawai-pegawai tinggi (termasuk bekas pegawai tinggi) seperti Lokman Noor Adam dan Tun Faisal Ismail Aziz kerana rekod buruk mereka mempertahankan dasar-dasar Dato’ Seri Najib Tun Razak.

Mereka akan terus diingati sebagai individu-individu yang bermati-matian mempertahankan bahawa GST itu baik untuk rakyat, juga bermati-matian mempertahankan 1MDB walaupun seluruh dunia tahu wang rakyat telah lesap.

Malah, berani saya katakan bahawa akibat Umno menyerahkan tugas propaganda kepada mereka inilah juga, kedudukan sokongan Umno di kalangan orang Melayu pun sudah jatuh menjunam sehingga hanya 40% pengundi Melayu yang akan mengundi Umno dalam PRU14 mengikut Kajiselidik PRU14 yang disertai 104,000 pengundi baru-baru ini.

Keduanya, saya yakin Kerajaan Persekutuan di bawah pentadbiran Pakatan Harapan tidak memerlukan sebarang jabatan propaganda berdasarkan prinsip-prinsip berikut:

1. Tugas menjawab kritikan dan serangan ke atas sebarang dasar Kerajaan Persekutuan adalah tugas menteri yang bertanggungjawab. Beliau perlu mempertahankan dasar yang diperkenalkan partinya semasa memerintah dan jika beliau tidak mampu, maka beliau sewajarnya dipecat oleh Perdana Menteri atau tidak diundi rakyat dalam pilihanraya

2. Sebarang sebaran maklumat yang bukan menghebahkan perkhidmatan kerajaan kepada rakyat tidak boleh dibuat oleh jabatan kerajaan yang ditanggung rakyat, apatah lagi propaganda yang mempertahankan pemimpin dan parti politik yang dituduh terlibat di dalam penyelewengan wang rakyat.
Maka, saya yakin Pakatan Harapan akan memansuhkan JASA dan kakitangannya berkemungkinan akan diagihkan seperti berikut:

i. Kakitangan tetap yang telah menjadi sebahagian dari perkhidmatan awam akan dipindahkan ke jabatan atau kementerian yang memberikan khidmat terus kepad rakyat seperti pendidikan, kebajikan dan kesihatan

ii. Semua lantikan politik di peringkat tertinggi JASA akan ditamatkan perkhidmatan
iii. Semua lantikan kontrak yang melibatkan ahli Umno yang didapati dilantik khusus bagi tujuan propaganda akan ditamatkan perkhidmatan
Saya menyemak senarai jawatan JASA di seluruh negara yang mempunyai 272 kakitangan (rujuk Buku Senarai Perjawatan yang dilampirkan). Pecahan 272 kakitangan itu adalah seperti berikut:

Pejabat Ketua Pengarah – 6 orang
Bahagian Gerak Saraf dan Perancangan Dasar – 3 orang
Bahagian Pembangunan Insan – 4 orang
Bahagian Khidmat Pengurusan – 36 orang
Jawatan Sementara Lantikan Kontrak – 127 orang
Pembantu tadbir, penolong akauntan, juruaudio, pemandu – 96 orang

Ini bermakna, 47% dari keseluruhan kakitangan JASA di seluruh negara adalah Jawatan Sementara Lantikan Kontrak (dengan kod JSKT). Jika dicampur dengan pegawai-pegawai tinggi yang juga adalah lantikan politik, maka saya anggarkan 50% dari kakitangan JASA adalah lantikan kontrak yang selalunya adalah lantikan politik untuk ahli-ahli atau pemimpin Umno mendapat imbuhan.

Oleh yang demikian, saya menyeru supaya Ketua Pengarah JASA menyiarkan nama setiap penjawat Jawatan Sementara Lantikan Kontrak (JSKT) di ibu pejabat JASA dan pejabat JASA negeri-negeri agar orang ramai dapat mengesahkan sama ada benar JASA digunakan untuk menempatkan aktivis Umno menjalankan kerja propaganda dengan dibayar oleh rakyat.

Jika Ketua Pengarah JASA enggan berbuat demikian, ia akan terus mengukuhkan dakwaan bahawa aktivis Umno dilantik ke jawatan kerajaan melalui kaedah JSKT untuk menjalankan kerja propaganda mempertahankan Dato’ Seri Najib Tun Razak.

RAFIZI RAMLI
AHLI PARLIMEN PANDAN
NAIB PRESIDEN KEADILAN

0

0

votes
Article Rating
Kongsikan artikel ini


JAWATAN DUNIA JUGA YANG UTAMA….

Walaupun Hadi Awang seperti memberi bayangan hampir pasti untuk memutuskan  jalinan kerjasama politik dengan PKR dalam Muktamar Pas April nanti, kepentingan jawatan dan kedudukan mungkin menjadi halangan utamanya.
Hadi bertegas tidak akan bekerjasama dengan Bersatu atas alasan parti itu mempunyai hubungan dengan DAP dan Amanah dan jika perkara itu menjadi pegangan rasmi, ia dengan sendirinya melibatkan PKR yang memang sah, bahkan sudah lama ada hubungan dengan DAP dan Amanah.
Hubungan dengan PKR akan diputuskan dalam Muktamar Pas April nanti, tegas Presiden Pas itu lagi.
Bagaimanapun, pendirian Pesuruhjaya Pas Selangor, Iskandar Abdul Samad bukan saja berbeza, malah mungkin menjadi titik tolak dalam keputusan pada muktamar nanti.
Menurut beliau, meskipun sekiranya hubungan Pas dengan PKR berakhir selepas Muktamar pada April itu, mereka tidak akan berundur daripada jawatan sebagai Exco  serta pelbagai kedudukan lain dalam kerajaan negeri Selangor.
Alasan beliau ialah Pas perlu menghormati pilihan rakyat Selangor yang telah memberi mandat kepada ketiga-tiga parti iaitu PKR, Pas dan DAP dalam pilihanraya 2013 yang lalu.
Kita tidak boleh lari daripada mandat yang telah diberikan kepada kita, ujar beliau kepada sebuah portal dalam talian.
Pulak???
Jadi, apakah yang boleh dijangka akan diputuskan oleh Pas tentang hubungan dengan PKR dalam muktamarnya nanti?
Terus bekerjasama atau putus segera?
Barangkali susah juga mahu meneruskan kerjasama dengan PKR kerana Hadi sudah mengatakan Pas tidak akan bekerjasama dengan sesiapa yang ada hubungan dengan DAP dan Amanah.
Tetapi, bagaimana Pas hendak memutuskan hubungan dengan PKR sedangkan Iskandar dan Pas Selangor mahu terus bergayut kepada jawatan dalam kerajaan negeri yang sedang disandang sekarang?
Siapa lagi orang penting dalam Pas atau rapat dengan Hadi yang ada jawatan tinggi dan gaji besar dalam kerajaan negeri Selangor?
Hmmmm….rasanya apa keputusan pada Muktamar nanti sudah boleh dijangka. (SH 17/02/2017).

0

0

votes
Article Rating
Kongsikan artikel ini


PAGI LAIN, PETANG LAIN – ADAKAH PAS PENING KEPALA UNTUK MEMBUAT
PENDIRIAN?

Muktamad tidak ada kerjasama – ini pendirian Pas pada sebelah pagi semalam seperti yang dinyatakan sendiri oleh Hadi Awang di Terengganu.
Kata beliau, dasar Pas tidak akan menjalin kerjasama dengan mana-mana pihak yang mempunyai hubungan dengan DAP dan Amanah adalah muktamad.
Bagaimanapun, pada sebelah petang selepas mempengerusikan mesyuarat Jawatankuasa Pas Pusat di Gombak, Tuan Ibrahim Tuan Man menyatakan parti itu akan terus mengadakan rundingan ke arah kerjasama dengan Bersatu.
Rundingan itu, kata Timbalan Presiden Pas itu, akan diteruskan dan tidak terikat dengan tempoh masa tertentu.
Tuan Ibrahim turut menjelaskan, walaupun ada rundingan dengan Bersatu, keputusan muktamad terletak pada Majlis Syura.
Kenapa pagi lain pendirian dan petang pula lain pendirian?
Mana satu yang boleh dipakai?
Mengapa kali ini, selepas mengeluarkan kenyataan di Terengganu, Hadi tidak hadir ke ibu negara dan membawa pendirian tegasnya itu dalam mempengerusikan mesyuarat Jawatankuasa Pas Pusat?
Kenapa diserahkan kepada Tuan Ibrahim untuk mempengerusikan mesyuarat petang semalam?
Apakah Pas sengaja berbuat demikian untuk “memeningkan kepala” pemimpin-pemimpin UMNO dan Bersatu yang pada anggapan mereka begitu memerlukan Pas atau Pas sendiri sebenarnya yang “pening kepala” untuk membuat pendirian yang nyata? (SH 18/02/2017)

0

0

votes
Article Rating
Kongsikan artikel ini


SEMUANYA SALAH LIM KIT SIANG?

Semua isu-isu yang timbul sejak Dato’ Seri Najib menjadi Perdana Menteri dan Menteri Kewangan tidak melibatkan Lim Kit Siang.
Apakah isu-isu tersebut?
1. Lim Kit Siang tidak mencadang atau menyokong pengenalan GST yang membebankan rakyat jelata.
2. Lim Kit Siang tidak mencadang atau menyokong keputusan menghapuskan subsidi sehingga naik harga barang dan toll.
3. Lim Kit Siang tidak mencadang atau menyokong kenaikan harga minyak petrol dan diesel.
4. Lim Kit Siang tidak pernah bersetuju untuk menggunakan wang KWAP untuk melabur dalam perniagaan atau perusahaan yang tidak menguntungkan.
5. Lim Kit Siang tidak pernah dirundingi untuk menukar surat hak-milik tanah peneroka Felda yang sangat bernilai dan tidak turun harganya dengan sijil saham yang tidak menentu harganya dan kini harga sahamnya merudum turun kerana dilanda kerugian.
6. Lim Kit Siang tidak pernah menjadi perajurit dalam angkatan tentera dan tidak tahu menahu mengenai Lembaga Tabung Angkatan Tentera; beliau tidak terlibat dalam keputusan menggunakan wang tabung LTAT untuk membiayai projek yang tidak menguntungkan.
7. Lim Kit Siang tidak pernah pinjam duit Mara untuk berniaga atau sebagai biasiswa waktu beliau belajar; beliau juga tidak pernah merestui penyelewengan yang kini dikatakan berlaku dalam MARA.
8. Lim Kit Siang belum memeluk ugama Islam dan beliau tidak pun tahu mengenai salahguna wang Lembaga Urusan dan Tabung Haji untuk pelaburan yang merugikan.
9. Lim Kit Siang, kerana belum memeluk ugama Islam, tidak pernah membayar zakat itulah sebabnya dia tidak tahu bahawa pejabat ugama mengadakan lawatan ke Paris sebagai salah satu acara dalam ‘Kursus Pernikahan’.
10. Lim Kit Siang bukan seorang Melayu/Bumiputera dan dia tidak merasa penderitaan, dan bukan sebab kepada penderitaan, maka biasiswa anak-anak Melayu dikurangkan jumlahnya oleh kerajaan.
11. Bukan Lim Kit Siang yang menamatkan khidmat Peguam Negara.
12. Bukan Lim Kit Siang yang menukar pegawai MACC kerana menyelidiki kes yang melibatkannya.
13. Bukan Lim Kit Siang yang mencadangkan dikenakan label OSA atas semua hasil penyelidikan atas sebarang salahlaku dalam apa jua syarikat, badan dan agensi kerajaan.
14. Bukan Lim Kit Siang yang menghalang Bank Negara Malaysia dari mengambil tindakan atas penyelewengan dalam institusi kewangan  dalam dan luar negara.
15. Bukan Lim Kit Siang yang mencadang untuk membeli kapal selam Scorpine; dan bukan dia yang suruh Sirul dan rakannya untuk membunuh Altantuya.
16. Bukan Lim Kit Siang yang suruh SPRM untuk menyelidik dan tangkap perasuah-perasuah kecil supaya perasuah yang lebih hebat kelihatan tidak rasuah.
17. Bukan Lim Kit Siang yang mengarah media perdana supaya setiap hari mengutuk Tun Dr. Mahathir walaupun beliaulah yang telah mengharumkan negara Malaysia di zaman pemerintahannya selama 22 tahun menjadi Perdana Menteri.
18. Lim Kit Siang tidak pernah terbabit dalam sebarang skandal seks.
19. Lim Kit Siang tidak pernah terlibat dalam sebarang skandal kewangan.
20. Lim Kit Siang tidak menjadi pengeluar filem lucah di Hollywood dengan memakan belanja wang yang disalurkan dari syarikat milik negara.
21. Lim Kit Siang tidak pernah melabur wang negara yang dicurinya di Singapura, Hongkong, New Zealand, Switzerland, United Kingdom, Amerika Syarikat dan namanya tidak pernah disebut sebagai penjenayah dalam mana jua mahkamah didunia.
22. Lim Kit Siang tidak pernah merancang untuk membawa 1.5 juta rakyat dari Bangladesh sehingga rakyat Bangladesh melebihi jumlah rakyat keturunan India yang ada dalam negara sekarang ini.
23. Lim Kit Siang juga bukan perancang untuk membenarkan ratusan ribu Cina dari negara Komunis China untuk membeli harta milik tetap (freehold) dan tinggal di negara ini.
24. Lim Kit Siang juga tidak boleh disalahkan jika harta-harta yang sangat bernilai seperti Lapangan Terbang Sungai Besi dijual kepada syarikat dari negara Komunis China.
25. Lim Kit Siang tidak boleh disalahkan jika kos pembangunan satu-satu projek, seperti keretapi di Pantai Timur dinaikkan harganya sehingga Negara terhutang sejumlah yang sukar untuk dibayar dari hasil projek berkenaan.
26. Lim Kit Siang menyokong RUKUNEGARA dan tidak pernah menentangnya.
27. Lim Kit Siang menyokong dan tidak pernah menentang PERLEMBAGAAN. Justeru itu, Lim Kit Siang turut mendaulatkan RAJA-RAJA MELAYU, Lim Kit Siang menyokong BAHASA MELAYU SEBAGAI BAHASA KEBANGSAAN. Lim Kit Siang menyokong ISLAM MENJADI UGAMA PERSEKUTUAN. Lim Kit Siang menyokong HAK ISTIMEWA ORANG-ORANG MELAYU DAN BUMIPUTERA, walaupun Lim Kit Siang tidak menegur apabila Hak Istimewa ini tidak dinikmati secara keseluruhan bangsa Melayu/Bumiputera.
28. Lim Kit Siang menyokong serampang dua mata DASAR EKONOMI BARU iaitu untuk MEMBASMI KEMISKINAN dan MENYUSUN SEMULA MASYARAKAT, tetapi Lim Kit Siang menegur apabila terlalu ramai orang Melayu dan kaum-kaum lain yang masih ramai kekal miskin dan Lim Kit Siang juga menegur apabila peroses menyusun semula masyarakat tidak mencapai matlamat kerana cara pelaksanaannya.
29. Lim Kit Siang tidak bertanggungjawab, malah tidak tahu menahu mengenai penubuhan 1MDB; tidak pernah menjadi penasihat atau ahli lembaga pengarah, pegawai atau pekerjaa di 1MDB.
Oleh itu, patutkah Datuk Zaid Ibrahim untuk takut berkawan dengan DAP dan berjuang menentang rasuah dan ketidakadilan bersama mereka?
Alangkah baiknya jika ramai pemimpin Melayu seperti LIM KIT SIANG.
Salahkah Tun Dr. Mahathir Mohamad untuk bergabung tenaga dengan Lim Kit Siang, dan mereka yang sejenis sikap dengannya,  untuk sama-sama menentang penyelewengan, rasuah dan pengkhianatan kepada negara?
Salahkah Tun Dr. Mahathir Mohamad untuk membetulkan kesilapannya kerana telah salah menanam budi dan memilih pengganti2nya yang beliau tidak sangka menjadikan negara dipandang hina seperti sekarang dan rakyat jelata menderita kerana beban hutang negara yang bertimbun dan tidak mungkin selesai dibayar oleh anak, cucu dan cicit kita semua.
(Artikel diatas adalah sebahagian tulisan terbaru Tan Sri Sanusi Junid yang dipetik daripada blognya, sanusijunid.blogspot.com – SH 18/02/2017)

0

0

votes
Article Rating
Kongsikan artikel ini


BOLEHKAH PAS MEMBANTU UMNO?

Di mana-mana sejak semalam, ramai yang bercakap mengenai kehadiran peserta dalam perhimpunan akta 355 anjuran Pas yang diadakan di Padang Merbok.
Lebih-lebih lagi, pelbagai media menyebut jumlah yang berbeza mengenainya.
Lewat petang semalam, portal Harakahdaily menyebut kehadiran peserta melebihi 100 ribu.
Portal Malaysiakini menganggarkan kehadiran dalam perhimpunan itu kira-kira 50 ribu.
Sebelum malam, Utusan melaporkan penyokong Pas yang hadir ialah seramai 15 ribu.
Laporan TV3 malam tadi serta Sinar Harian melaporkan kehadiran dalam jangkaan 20 ribu.
Bagaimanapun, pengacara majlis di perhimpunan Akta 355 malam tadi dengan bangga menyebut kehadiran seramai 300 ribu.
Wowww…agak-agaklah dik!!
Sasaran Pas  pula ialah 200 ribu akan menghadiri perhimpunan tersebut sebagai tanda sokongan kepada Akta 355 yang diusulkan oleh Hadi Awang dan diberi laluan oleh UMNO dan BN itu.
Tetapi, anggaran pihak polis mengatakan kehadiran ialah sekitar 20 ribu.
Berapakah kehadiran sebenar orangramai dan penyokong Pas dalam perhimpunan tersebut?
300 ribu? 200 ribu? 50 ribu? 20 ribu? Atau 15 ribu?
Bagi sesiapa yang biasa dengan Padang Merbok, keluasan padang itu tidaklah begitu besar iaitu dianggarkan kira-kira 1.5 kali lebih luas daripada padang bola sahaja.
Jika setiap orang berdiri dengan selesa memenuhi setiap ruang 1.5 kali padang bola, keluasan terebut dikatakan hanya boleh menampung tidak lebih 30 ribu orang.
Seorang rakan yang pernah bekerja dengan DBKL juga menganggarkan kehadiran semalam tidak lebih 25 ribu.
Dengan andaian bahawa tidak mungkin setiap inci Padang Merbok semalam dipenuhi oleh manusia dengan padat dan berasak-asak, jumlah kehadiran yang ideal dalam himpunan Akta 355 semalam ialah antara 20 ribu hingga 22 ribu.
Dengan kata lain, penyokong Pas yang hadir menyokong perhimpunan Akta 355 semalam hanyalah lebih sedikit daripada 10 peratus berbanding jumlah 200 ribu yang menjadi sasaran sebenar Pas.
Walaupun jumlah 200 ribu yang disasarkan, tetapi yang hadir hanya sekitar 20 ribu.
Di mana lagi baki 180 ribu daripada jumlah yang disasarkan itu?
Bolehkah, berdasarkan hanya kekuatan sedemikian yang berjaya ditampilkan oleh Pas, parti Islam itu memainkan peranan yang benar-benar berkesan membantu Najib dan UMNO memenangi PRU 14 akan datang? (SH 19/02/2017).

0

0

votes
Article Rating
Kongsikan artikel ini


SEJAUH MANA AKTA 355 TIDAK BERMOTIF POLITIK?

Bekas Perdana Menteri, Tun Mahathir Mohamad secara terbuka menyifatkan perhimpunan Akta 355 anjuran Pas di Padang Merbok semalam adalah bermotif politik.
“Dalam Islam, niat sangat penting. Jika niat untuk menang pilihanraya umum akan datang, itu salah.
“Jika berniat untuk menegakkan Islam, itu baik. Tetapi nampak seperti niat adalah politik, jadi ia salah,” jelas Tun Mahathir lagi.
Sebenarnya tidak sukar memahami apa yang dimaksudkan  oleh Tun Mahathir itu. Sebarang usul atau pindaan berkaitan undang-undang adalah tugas kerajaan yang memerintah iaitu UMNO dan BN.
Dalam kes Akta 355, pindaan sepatutnya diusulkan oleh kerajaan kerana dengan kuasa yang ada dalam genggaman, tugas menaiktaraf peranan Mahkamah Syariah itu adalah tanggungjawab kerajaan.
Tetapi, kenapa Pas yang mengusulkannya?
Mengapa tidak UMNO sendiri yang membawa usul tersebut?
Apakah kita boleh percaya Pas membawa usul tersebut tanpa lampu hijau atau persetujuan daripada kerajaan?
Kali terakhir Akta 355 dipinda ialah pada 1984 dan ia tidak menimbulkan sebarang keributan kerana pada ketika itu wakil kerajaan sendiri yang membentangkannya.
Mari kita sama-sama selami apa yang tular di media sosial sebagaimana di bawah ini:-
Yang tadbir Putrajaya ialah UMNO/BN.
Yang bentang Akta 355 ialah Pas.
Yang bangkang dan bantah Akta 355 ialah MCA, MIC, Gerakan dan parti-parti komponen BN dari Sabah serta Sarawak.
Yang minta tangguh dua kali Akta 355 ialah Pas.
Tetapi, yang kena bakar adalah bendera DAP dan yang turut dipersalahkan ialah Amanah.
Dalam pada itu, baik sebelum mengadakan perhimpunan atau selepasnya, Pas berulangkali  terus memberitahu agar jangan dipolitikkan Akta 355.
Siapa sebenarnya yang main politik dan mempolitikkan Akta 355?
Kalau tidak bermotif politik, kenapa sampai dua kali ditangguh?
Pernahkah ada mana-mana undang-undang sebelum ini dibentang di padang awam terlebih dahulu sebelum dibawa ke Parlimen?
Akhirnya, yang menjadi penantian ramai seterusnya ialah apakah dalam sidang Parlimen Mac nanti, usul Akta 355 jadi dibentang, dibahas dan seterusnya diundi atau akan ditangguh sekali lagi? (SH 19/02/2027).

0

0

votes
Article Rating
Kongsikan artikel ini


INGATAN UNTUK ANNUAR MUSA, TUMPU SELESAI MASALAH DI MARA LEBIH DULU

Saya mengikuti dengan dekat perkembangan MARA dan krisis kepimpinannya yang melibatkan Tan Sri Annuar Musa sehinggalah kepada perkembangan terkini berhubung pencalonan beliau untuk bertanding kerusi Presiden Persatuan Bolasepak Malaysia (FAM).
Sementara saya tidak mahu campur di dalam urusan bolasepak di negara ini kerana ramai lagi yang lebih layak dan itu bukan bidang saya, adalah menjadi tanggungjawab saya sebagai Ahli Parlimen untuk mengingatkan Tan Sri Annuar Musa bahawa penglibatan beliau sebagai calon Presiden FAM tidak boleh mengatasi tugas bergaji beliau sebagai Ahli Parlimen dan Pengerusi MARA.
Apatah lagi dalam keadaan kebajikan siswazah dan keluarga yang bergantung nasib kepada MARA untuk menyediakan peluang pendidikan menjadi semakin buruk sejak beliau menyandang jawatan Pengerusi MARA.
Saya pernah perjuangkan sebelum ini nasib siswazah yang menuntut di institusi pendidikan MARA (IPMa) yang berdepan dengan pelbagai kesempitan kewangan akibat dasar pembiayaan MARA yang berubah-ubah. Sepanjang beliau menjadi Pengerusi MARA, kedudukan MARA sebagai institusi pembiayaan (baik melalui biasiswa atau pinjaman) semakin merosot berdasarkan masalah pembiayaan yang semakin menjadi-jadi terutamanya di institusi pendidikan MARA (IPMa) seperti Universiti Kuala Lumpur (UniKL), German Malaysia Institute (GMI) dan lain-lain.
Aduan dan rintihan yang paling kerap dibawa kepada saya ialah bersabit pembiayaan siswazah UniKL. Selain daripada beratus-ratus kes yang saya pernah suarakan tahun lepas, saya terus mendapat aduan termasuklah yang terbaru (saya bacakan satu email dari seorang ayah):
“ Anak saya belajar di UNIKL MFI Bangi.Sekarang sudah hampir masuk ke sem 2 masih lagi tidak mendapat borang agreement pinjaman pelajaran.Dokumen telah dihantar pd hujung sem satu.Persoalannya bilakah wang pinjaman akan di bayar.Saya terpaksa mengeluarkan rm700 setiap bulan untuk sarahidup anak saya.Saya sudah menyara anak selama 7 bulan.sedankan saya hanyalah seorang pesara.Harap yb dpt membantu. “
Aduan sebegini berlaku secara berterusan; sebab itu rakyat begitu marah apabila dokumen yang menunjukkan penajaan pasukan bolasepak di bawah kelolaan Tan Sri Annuar Musa menggunakan dana Universiti Kuala Lumpur mula menjadi tular. Nasib baik dokumen itu tidak datang dari saya dan datang dari YTM Tengku Mahkota Johor, jika tidak sudah tentu saya terpaksa bermalam di dalam lokap.
Maka pada hari ini saya ingin mengingatkan Tan Sri Annuar Musa bahawa walaupun beliau digantung perkhidmatan sebagai Pengerusi MARA, beliau masih lagi Pro-Canselor II UniKL. Beliau masih lagi bertanggungjawab menyelesaikan segala kemelut kewangan yang dihadapi oleh pelajar-pelajar yang menghadapi kesukaran pembiayaan sedangkan pelbagai janji telah diberikan sebelum ini.
Terbaru, saya dimaklumkan bahawa UniKL telah menaikkan sewa bulan bagi beberapa kampusnya iaitu UniKL MIIT (Kuala Lumpur), UniKL MICET (Alor Gajah) dan UniKL MITEC (Masai) menjadi RM150 sebulan. Semakan kepada yuran bulanan (mengikut sistem semester yang lama iaitu 5-2-5) menunjukkan sewa bulanan sebelum ini ialah di antara RM110 ke RM120 sebulan; iaitu peningkatan sehingga 25%.
Perkara ini berlaku dalam keadaan UniKL menaja pasukan bolasepak di bawah kelolaan Tan Sri Annuar Musa; seolah-olah pelajar terpaksa membayar lebih dan sebahagian wang yang dikutip dibelanjakan bagi tujuan politik pemimpin tertentu.
Saya menunggu maklumbalas dari Tan Sri Annuar Musa, MARA dan UniKL dengan desakan supaya kenaikan yuran ini dihentikan serta merta. Saya akan terus memberi tumpuan kepada soal pembiayaan pendidikan MARA dan prestasi MARA dalam beberapa minggu yang akan datang.
RAFIZI RAMLI
AHLI PARLIMEN PANDAN
NAIB PRESIDEN KEADILAN

0

0

votes
Article Rating
Kongsikan artikel ini


SAMA DAN SERUPA

Akta 355 – Tempat yang sebenar ia harus dibentang, dibahas dan kemudian disokong atau sebaliknya ialah di Parlimen. Lulus atau tidak usul tersebut terletak di tangan 222 Ahli Parlimen yang mempunyai kuasa mengundi berkaitan dengannya.
Kalau lebih separuh daripada 222 Ahli Parlimen menyokong, maka luluslah pindaan yang dicadangkan itu. Sebaliknya, jika tidak mendapat sokongan majoriti, tidak menjadi kenyataanlah ia. Mudah saja.
Lulus atau atau tidak pindaan Akta 355 tidak terkait sama sekali dengan berapa ramai orang berhimpun, berapa ribu helai baju ungu terjual atau berapa ramai yang sedia menjerit hingga sakit tekak dibuatnya.
Dalam hal ini, yang perlu diyakinkan untuk menyokong Akta 355 ialah sekurang-kurangnya 112 atau lebih Ahli Parlimen yang berada di Dewan Rakyat.
Namun, entah jadi, entah tidak  usul Akta 355 itu dibentang, dibahas dan diundi dalam sidang Parlimen Mac ini, ia sebaliknya lebih ghairah untuk dibentangkan di padang awam dan mereka yang tidak boleh mengundi pula dijadikan sasaran untuk dighairahkan memberi sokongan.
Yang bercakap berdegar-degar meminta agar usul tersebut diluluskan antaranya ialah Jamil Khir Baharom, Menteri di Jabatan Perdana Menteri yang bertanggungjawab terhadap agama Islam.
Siapa yang didesaknya, bukankah beliau anggota kabinet kerajaan yang sedang berkuasa?
Sudahkah Jamil Khir meyakinkan Ahli-Ahli Parlimen BN sendiri untuk menyokong usul itu?
Makin hari, makin banyak lawaknya Akta 355 ini.
Pasukan petugas khas forex – susulan persetujuan kabinet untuk menubuhkan pasukan petugas khas bagi menyasat kerugian urusniaga mata wang asing atau forex pada tahun 1990-an,  UMNO dan BN dilaporkan akan menggerakkan jentera penerangan ke seluruh negara bermula Mac ini.
Menurut Ketua Penerangan UMNO, Annuar Musa yang jawatannya sebagai Pengerusi Mara sedang digantung, program penerangan itu bertujuan untuk menjelaskan secara terperinci keputusan kabinet tersebut, terutama perbandingannya dengan isu 1MDB.
Sama seperti Akta 355, motif politik di sebalik penubuhan pasukan petugas khas itu terlihat semakin jelas dan nyata.
Belum pun pasukan petugas khas diwujudkan dan tidak diketahui lagi siapa anggotanya, ia sudah pun mahu dijaja ke seluruh negara melalui jentera politiik UMNO dan BN.
Adakah menjajanya ke seluruh negara akan membantu membuktikan sesiapa didapati bersalah sebelum pasukan petugas khas ditubuhkan?
Terpulihkah kredibiliti Annuar Annuar yang sedang disiasat oleh SPRM dan Audit Dalaman Mara melalui program penerangan ke seluruh negara atau adakah sesiapa yang masih meyakini kata-kata Ketua Penerangan UMNO yang sudah tercalar kredibilitinya itu? (SH 20/02/2017).

0

0

votes
Article Rating
Kongsikan artikel ini


KATA-KATA HEBAT SEORANG ENCIK SOMI SEBELUM ISTERI DILANTIK KETUA AUDIT
NEGARA

Di bawah ini antara dua ungkapan kata terhebat yang pernah dilafazkan oleh Redzuan Hamid, Ketua UMNO Bahagian Kepong sebelum isterinya, Dr. Madinah Mohamad dilantik sebagai Ketua Audit Negara yang baru menggantikan Ambrin Buang.
Dr. Madinah dilantik sebagai Ketua Audit Negara yang baru untuk tempoh dua tahun mulai 23 Februari 2017 hingga 22 Februari 2019.
Pertama, Encik Somi (suami) melafazkan kata-kata bahawa beliau sanggup mati demi untuk mempertahankan kedudukan Najib Razak selaku Presiden UMNO dan Perdana Menteri.
Saya berani mati untuk Najib. Jangan sentuh Najib. Kalau mati, kami mahu mati bersama Najib, demikian antara kata-kata Redzuan ketika berucap di Mesyuarat UMNO Bahagian Kepong, tahun lalu.
Kedua, Encik Somi juga mengatakan derma RM2.6 bilion yang diterima Najib melalui akaun peribadinya adalah kerana “pemberi derma” kagum dengan kelantangan Perdana Menteri melawan Yahudi.
Woww…agaknya Encik Somi terlupa atau buat-buat lupa dengan nama syarikat seperti Apco dan Goldman Sachs.
Apakah kerana kehebatan Encik Somi dalam berkata-kata itu, isterinya yang bukan berlatarbelakangkan pendidikan perakaunan/audit pun akhirnya boleh dilantik sebagai Ketua Audit Negara?
Mungkin kita tidak mempertikaikan kemampuan Madinah atas kapasiti penjawat awam dengan tugas terakhirnya sebagai Ketua Setiausaha Kementerian Pendidikan sebelum ini, tetapi apakah beliau mampu menganalisa angka-angka secara berkesan dengan tugas barunya nanti?
Mungkinkah juga suatu hari nanti seseorang yang bukan berkelulusan undang-undang boleh dilantik sebagai Peguam Negara? (SH 21/02/2017).

0

0

votes
Article Rating
Kongsikan artikel ini


NAJIB KATA, BN AKAN MENANG PRU 14 DENGAN BANTUAN PAS….

Selepas sekarang Pas seolah-olah sudah berada dalam dakapan UMNO, Najib Razak dilaporkan meluahkan keyakinan dalam beberapa perjumpaan bahawa BN akan menang PRU 14 akan datang ini.
Seorang pemimpin UMNO yang banyak kali menghadiri perjumpaan tersebut berkata, Najib tidak pernah memperlihatkan kebimbangan atau mood lain selain keyakinan untuk menang dalam setiap pertemuan yang dihadirinya.
Najib seterusnya dilaporkan meminta, momentum kemenangan yang ada ketika ini perlu terus dikekalkan sehinggalah tarikh pilihanraya diumumkan.
Keyakinan Najib terhadap kemenangan itu dikatakan tidak lain ialah berikutan pertolongan tidak langsung yang dihulurkan Pas melalui keinginan parti Islam itu untuk memastikan berlakunya pertandingan tiga penjuru dalam PRU 14 nanti.
Najib juga dikatakan tidak begitu memperdulikan sama ada parti-parti komponen bukan Melayu dapat menyumbang kerusi atau sebaliknya kerana melalui pertandingan tiga penjuru itu nanti, ia sudah memadai untuk BN membentuk kerajaan.
Tentang hubungan dengan Pas yang dilihat seperti bersama UMNO, tetapi tiada sebarang perjanjian rasmi dan dalam masa yang sama masih juga meneruskan perbincangan dengan Bersatu, Najib dilaporkan melahirkan keyakinan agar “usah bimbang dengan pendirian Pas.”
Najib seterusnya memberitahu, usah peduli atau terkesan dengan sebarang tanggapan serta tohmahan mengenai hubungan baik antara UMNO dan Pas sekarang, termasuk mengaitkannya dengan wang ringgit dan sebagainya kerana yang penting ialah matlamat untuk menang pilihanraya.
Memang sejak minggu-minggu kebelakangan ini, Najib mula menyibukkan diri dengan menghadiri beberapa perjumpaan tertutup dengan beberapa kumpulan dalam UMNO serta agensi-agensi yang ada kaitan dalam membantu kemenangan BN.
Keadaan ini memberi petunjuk bahawa tarikh pilihanraya semakin hampir dan tarikh yang paling banyak disebut untuk Najib membubarkan Parlimen ialah selepas sambutan Hari Raya Aidilfitri.
Soalnya, dengan keyakinan Najib bahawa BN akan menang PRU 14 akan datang melalui bantuan secara tidak langsung oleh Pas itu, sedarkah parti Islam itu mereka kini seolah-olah sedang dipergunakan oleh UMNO?
Apakah Pas rela diperlakukan sedemikian oleh UMNO yang selama bertahun-tahun selama ini dianggap sebagai musuh paling utama atau ada faktor lain yang mendorong ia terjadi?
Selepas BN menang pula, apa ganjaran yang bakal diterima oleh Pas?
Adakah Pas akan bergabung dengan UMNO untuk membentuk kerajaan campuran dan seterusnya bakal menganggotai kabinet?
Atau mungkinkah, jika jumlah kerusi BN mencukupi untuk membentuk kerajaan, Pas akan ditinggalkan begitu saja oleh Najib dan UMNO? (SH 21/02/2017).

0

0

votes
Article Rating
Kongsikan artikel ini